Rayuan Rosmah cabar lantikan Sri Ram diputuskan pada 22 Jun

Mahkamah Rayuan Putrajaya menetapkan 22 Jun ini untuk menyampaikan keputusan rayuan Datin Seri Rosmah Mansor berhubung permohonan semakan kehakimannya untuk mencabar pelantikan bekas hakim Mahkamah Persekutuan Datuk Seri Gopal Sri Ram sebagai pendakwa utama dalam kes rasuah membabitkan projek solar hibrid bernilai RM1.25 bilion.

Hakim Datuk Hanipah Farikullah, yang mengetuai panel tiga hakim menetapkan tarikh itu selepas mendengar hujah peguam Datuk Jagjit Singh dan Datuk Akberdin Abdul Kader dan Peguam Kanan Persekutuan Shamsul Bolhassan dan Liew Horng Bin yang bertindak bagi pihak Peguam Negara/Pendakwa Raya, Kerajaan Malaysia dan Sri Ram yang dinamakan sebagai responden, menurut laporan Bernama.

“Kami berterima kasih kepada semua pihak atas penghujahan yang komprehensif dan selepas berbincang, kami memerlukan lebih banyak masa untuk mempertimbangkan penghujahan yang dikemukakan dan juga kami perlu meneliti undang-undang dan rekod rayuan.

“Oleh itu, kami akan menyampaikan keputusan pada 22 Jun, 9 pagi di mahkamah,” kata Hanipah, yang bersidang bersama hakim Datuk Che Mohd Ruzima Ghazali dan Datuk See Mee Chun.

Terdahulu sebelum mendengar hujahan, Hanipah berkata walaupun Sri Ram telah meninggal dunia, mahkamah mendapati perkara itu mengandungi isu langsung mengenai fiat (surat kebenaran) Sri Ram yang didakwa oleh perayu (Rosmah) sebagai tidak sah, tidak teratur dan defektif.

“Pada pandangan kami, kematiannya tidak akan menjejaskan rayuan. Saya percaya ia bukan akademik,” katanya.

Sri Ram meninggal dunia pada 29 Jan lepas kerana jangkitan paru-paru.

Pada 30 Ogos 2022, Mahkamah Tinggi di Kuala Lumpur tidak memberi kebenaran kepada isteri bekas Perdana Menteri Datuk Seri Najib Razak untuk memulakan semakan kehakiman bagi mencabar pelantikan Sri Ram sebagai ketua pendakwa dalam kesnya.

Rosmah, 71, memfailkan permohonan itu pada 24 Jun lepas, menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Beliau memohon satu deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat) bertarikh 8 Julai 2020, 11 Mei dan 21 Mei 2021, adalah tidak sah.

Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.

Pada 1 Sept lepas, Mohamad Zaini memutuskan bahawa Rosmah bersalah atas pertuduhan rasuah dan menjatuhkan hukuman penjara 10 tahun serta denda RM970 juta.

Beliau telah memfailkan rayuan berhubung sabitan dan hukuman terhadapnya dan kini bebas dengan jaminan sebanyak RM2 juta sementara menunggu pendengaran kesnya.

Mahkamah Rayuan menetapkan empat hari, dari 11 hingga 14 Julai untuk mendengar rayuan itu.

Terdahulu, Shamsul berhujah, perayu gagal mematuhi Perintah 53 kaedah 3(6) Kaedah-Kaedah Mahkamah 2012 yang memperuntukkan permohonan untuk semakan kehakiman hendaklah dibuat dengan segera dan dalam apa jua keadaan dalam tempoh tiga bulan dari tarikh alasan untuk permohonan itu atau apabila keputusan itu mula-mula dimaklumkan kepadanya.

Beliau berkata had tiga bulan itu adalah peraturan yang perlu dipatuhi oleh mana-mana pihak yang ingin membuat permohonan untuk semakan kehakiman.

“Perayu didakwa pada 15 Nov 2018 dan hanya memfailkan permohonan kebenaran semakan kehakiman pada 24 Jun 2022 , kelewatan selama tiga tahun tiga bulan dan 10 hari untuk memfailkan permohonan semakan kehakiman. Oleh itu, kami memohon agar rayuan itu ditolak dengan kos,” tambahnya.

Akberdin berkata permohonan kebenaran difailkan dalam tempoh masa dan mahkamah perlu membenarkan permohonan itu serta menghantar semula perkara itu ke Mahkamah Tinggi untuk hujah substantif.


Salji tebal, Greece lumpuh

Salji tebal menyelimuti Greece – dari bukit Acropolis di Athens ke pulau-pulau di selatan, mengganggu lalu lintas udara, menghentikan pengangkutan dan program vaksinasi Covid-19 selain memaksa sekolah ditutup.

Ketika ribut, Elpida, melanda Greece, pantai Athens diselimuti salji selain menyebabkan perkhidmatan kereta api dan bas di ibu negara digantung.

“Kami sudah berada di sini selama tiga jam,” kata Theodoris Petrou, berdiri di tepi keretanya.

“Pada mulanya tidak banyak salji, hanya terdapat kira-kira 2cm di atas jalan, tetapi semakin lama keadaan semakin buruk.”

Salji lebat jarang berlaku di Athens, yang telah dilanda ribut salji untuk tahun kedua berturut-turut.

Pihak berkuasa berkata musim sejuk dijangka berterusan sehingga Rabu dan cuaca lebih ekstrem diramalkan pada Selasa.

“Saya ulangi, esok akan menjadi hari yang sukar,” kata Christos Stylianides, menteri krisis iklim dan perlindungan awam Greece, sambil menggesa rakyat mengelak perjalanan yang tidak penting.

Syarikat penerbangan Greece Aegean Airlines membatalkan semua, kecuali lima penerbangan pada Isnin dan berkata mereka menjangkakan jadual akan terganggu pada Selasa dan mungkin juga pada Rabu.

Kemudahan vaksinasi Covid-19 di wilayah Athens dan di Pulau Evia yang berdekatan ditutup, kata pegawai kesihatan.

Banyak sekolah ditutup dan pelajar beralih kepada pembelajaran jarak jauh. – Agensi


Bajet 2023 Perlis RM293.36 juta, tumpu tiga teras utama

Kerajaan Perikatan Nasional Perlis membentangkan Bajet 2023 dengan memperuntukkan perbelanjaan RM293.36 juta, susut sebanyak RM13.47 juta berbanding bajet tahun lepas.

Menteri Besar Mohd Shukri Ramli berkata daripada jumlah itu sebanyak RM180.41 juta diperuntukkan untuk perbelanjaan mengurus dan RM112.95 juta lagi untuk perbelanjaan pembangunan.

“Perbelanjaan mengurus meningkat 2.17 peratus berbanding tahun 2022, di mana sebanyak RM61.05 juta disediakan untuk bayaran emolumen kepada kakitangan awam dan RM74 juta disediakan bagi menampung perbelanjaan perkhidmatan dan bekalan.

“Manakala RM38.39 juta disediakan di bawah pemberian dan kenaan bayaran tetap dan sebanyak RM6.97 juta pula disediakan untuk tujuan aset serta lain-lain perbelanjaan,” katanya ketika membentangkan Bajet 2023 pada Persidangan Pertama Dewan Undangan Negeri (DUN) Perlis Ke-15 di Kompleks DUN Perlis di Kangar, hari ini (20 Disember 2022).

Katanya, Bajet 2023 menganggarkan hasil sebanyak RM112.23 juta yang diperoleh daripada hasil cukai sebanyak RM21.87 juta, hasil bukan cukai (RM23.46 juta) dan terimaan bukan hasil (RM66.90 juta).

“Berdasarkan anggaran tersebut, kutipan hasil negeri dijangka meningkat sebanyak RM2.99 juta atau 2.74 peratus berbanding tahun 2022.

“Dengan anggaran hasil ini, kerajaan negeri diunjurkan mengalami defisit sebanyak RM68.18 juta pada tahun 2023, iaitu peningkatan sebanyak RM0.84 juta atau 1.25 peratus berbanding RM67.34 juta pada tahun 2022,” katanya memetik laporan Harakah.

Mohd Shukri memberitahu, secara keseluruhan, bajet yang bertemakan ‘Merangka Perubahan, Menjana Kestabilan dan Mendepani Cabaran’ itu merangka pelbagai program untuk kepentingan rakyat keseluruhannya.

Menurutnya Kerajaan Perikatan Nasional Perlis akan memberi penekanan kepada tiga teras utama dalam usaha merealisasikan pelaksanaan Bajet 2023.

Katanya teras pertama merangkumi peningkatan ekonomi melalui pelaburan, teras kedua meningkatkan kualiti hidup rakyat dan teras ketiga pula memberi penekanan mengenai pembangunan negeri yang mapan.

“Di bawah teras pertama, projek berimpak tinggi seperti Pelabuhan Darat Perlis (Perlis Inland Port), Jeti Bersepadu Sanglang (Sanglang Integrated Jetty) dan Terminal Pengangkutan Awam Bersepadu Negeri Perlis (Kangar Sentral) akan terus diperkukuhkan,” katanya.

pembangunan prasarana di Kawasan Perindustrian Lembah Chuping (CVIA) Fasa satu telah hampir siap sepenuhnya dan bersedia menerima pelabur.

“Sehingga kini, CVIA yang melibatkan pembangunan tanah seluas 440 ekar dengan kos pembangunan sebanyak RM 200.98 juta telah menerima pelaburan awal daripada Syarikat Malaysian Resources Corporation Berhad (MRCB).

“Perjanjian pembangunan kilang pengeluaran telah pun ditandatangani dan proses pembinaan kilang dijangka akan bermula pada tahun hadapan,” ujarnya.

Menurut Mohd Shukri lagi, bagi pembangunan CVIA fasa kedua pula, ia melibatkan pembangunan tanah seluas 2,042 ekar.

“Sejumlah RM76.4 juta telah dimohon di bawah Rolling Plan Ketiga, Rancangan Malaysia Kedua Belas (RP3, RMKe-12) untuk tujuan pembangunan infrastruktur berkenaan daripada Kerajaan Persekutuan dan masih menunggu kelulusan.

“Kita juga akan terus menjalin kerjasama erat bersama Pihak Berkuasa Pelaksanaan Koridor Utara (NCIA) untuk memastikan perancangan dan pembangunan CVIA ini terus berjalan lancar dan mencapai matlamat penubuhannya,” katanya.

Justeru, ujarnya lagi, sebagai penggerak awal kawasan tersebut, penubuhan dan pengopersian Delivery Management Office (DMO) telah dipersetujui oleh kerajaan negeri bagi memastikan pengurusan dan pelaburan di Kawasan CVIA tersebut berjalan lancar.


Anxiety: Serangan panik, cemas tiba-tiba

Pernahkah anda tidak semena-mena berasa resah dan cemas? Berpeluh, degupan jantung menjadi laju dan akhirnya terasa sesak nafas. Kadangkala terasakan diri kurang selamat dan jadi tidak keruan. Apabila menjalani pemeriksaan kesihatan, keadaan darah, oksigen dan organ lain berada dalam keadaan normal.

Sebenarnya, perkara itu boleh disebabkan masalah mental yang dipanggil kebimbangan melampau dan berlaku pada individu tertentu.

Situasi ini  pernah dialami Zizan Razak yang mengakui  di sebalik populariti yang diraih banyak perkara terpaksa dikorbankan oleh pelawak dan pelakon berkenaan. Zizan, 38, berkata, dia pernah melalui fasa yang mana dia terlalu memberi fokus kepada karier yang memerlukan komitmen tinggi sehingga mengabaikan nikmat paling penting iaitu kesihatan.

Dedah pelakon filem Abang Long Fadil 3 ini, dia pernah mengalami kebimbangan melampau (anxiety) sehingga menerima rawatan selain menjalani pemeriksaan di Institut Jantung Negara (IJN).

“Kerja kuat sekalipun, kesihatan kena jaga, tidur perlu cukup. Saya sudah lalui ketika terlalu sibu bekerja sehingga abaikan kesihatan. Rambut sampai gugur akibat tak cukup tidur.

“Ada kerja yang beri bayaran lumayan tetapi hujung-hujung saya sendiri tertekan dan mengalami anxiety. Banyak duit sekali pun kalau tak sihat, tidak berguna.

“Saya pernah ke IJN kerana takut ada masalah jantung tetapi Alhamdulillah doktor beritahu saya sihat dan menasihatkan agar saya mendapatkan rehat mencukupi,” katanya.

Menurut Pengarah Urusan Konsultan Motivasi dan Kaunseling Hushim Salleh, kebimbangan melampau merujuk kepada situasi seseorang akan terlampau risau dengan perkara remeh sedangkan pada akal fikiran yang waras, hal itu dapat diselesaikan dengan mudah.

Antara spektrum penyakit itu adalah serangan panik yang mana kerisauan itu muncul secara tiba-tiba. Simptomnya pula seperti jantung berdegup dengan kencang, nafas menjadi sesak dan badan berpeluh yang datang secara mendadak sehingga pesakit berasa ‘mahu mati’.

Jika hal berkenaan terjadi, seseorang tidak seharusnya berdiam diri sebaliknya disaran merujuk kepada pakar psikiatri dan psikologi yang akan menilai selain mencadangkan rawatan susulan.

Pun demikian, timbul pandangan nakal kononnya penyakit kebimbangan melampau dikaitkan dengan masalah jiwa, sakit mental atau dengan istilah mudah, gila.

“Terdapat beberapa punca seseorang mengalami kebimbangan melampau apabila tidak dapat mencapai target dan mengalami ketidakseimbangan dalam hidup.

“Lebih membimbangkan, masih ramai yang turut merasai impak pandemik pada masa ini meskipun negara sudah masuk ke fasa endemik.

“Isu buang kerja dilihat menjadi punca yang mendorong kepada masalah-masalah lain seperti pergaduhan rumah tangga dan penceraian. Ada yang meluahkan niat untuk bunuh diri. Ada pula klien yang merupakan remaja enggan sambung sekolah kerana ingin bekerja membantu ibu bapa,” katanya.

Mengulas lanjut, Hushim berkata,  punca-punca ini menjadi faktor seseorang mengalami kembimbangan melampau kerana mereka terlalu banyak berfikir.

Hakikatnya, ini antara  jenis penyakit mental yang lazim. Satu kajian komuniti di Malaysia menunjukkan sekitar lapan peratus rakyat dewasa negara ini mengalami gejala kebimbangan melampau. Oleh sebab penyakit itu tidak dapat dilihat secara fizikal, banyak kes-kes yang tidak dirawat.

“Ramai salah faham kerana pemeriksaan kesihatan biasanya mendapati fizikal seseorang itu sihat, pesakit anxiety sering dianggap mengadakan-adakan masalah. Lebih buruk, ada yang tidak dapat sokongan ahli keluarga dan persekitaran.

“Salah faham sebegitu perlu diperbetulkan kerana jika tidak dirawat, ia boleh memberi kesan jangka masa panjang pada individu itu,” katanya.

Justeru, Hushim menasihatkan orang sekeliling termasuk keluarga dan rakan-rakan perlu memahami dan jangan meremehkan perasaan dan pengalaman mereka.


Selama tiga minggu berturut-turut pelabur asing lari dari Malaysia

Pelabur asing terus lari dari Malaysia untuk minggu ketiga berturut-turut, walaupun kadar jualannya dilihat lebih perlahan iaitu sebanyak RM536 juta minggu lalu, berbanding RM556.9 juta minggu sebelumnya.

Dalam laporan aliran pasaran pada Isnin (20 Mac 2023), Royce Tan Seng Hooi dari MIDF Research berkata dana terus meninggalkan Bursa Malaysia secara berterusan untuk minggu ketiga berturut-turut.

Beliau berkata jualan bersih pelabur asing adalah sebanyak RM536.0 juta minggu lepas, hanya 3.8 peratus lebih rendah daripada jumlah jualan bersih RM556.9 juta minggu sebelumnya.

“Mereka menjualnya setiap hari dalam seminggu, dengan jumlah tertinggi dicatatkan pada Selasa iaitu RM251.3 juta, diikuti RM99.7 juta pada Khamis dan RM90.3 juta pada Jumaat.

“Sentimen kekal lemah berikutan cabaran yang dihadapi dalam sektor perbankan Amerika Syarikat (AS). Pelabur asing telah menjadi penjual bersih selama 13 hari dagangan sejak 1 Mac,” katanya menurut laporan The Edge Market.

Royce Tan berkata setakat tahun ini, jumlah jualan bersih ekuiti domestik oleh pelabur asing bernilai RM1.78 bilion, berbanding RM1.24 bilion pada minggu sebelumnya.

Beliau berkata daripada 11 minggu setakat tahun ini, pelabur asing telah menjadi penjual bersih selama lapan minggu.

“Sektor yang menyaksikan aliran masuk asing bersih ialah pembinaan (RM67.9 juta), teknologi (RM13.2 juta) serta pengangkutan dan logistik (RM7.8 juta).

“Manakala sektor yang menyaksikan aliran keluar asing bersih ialah perkhidmatan kewangan (RM359.5 juta), produk dan perkhidmatan perindustrian (RM90.3 juta) serta produk dan perkhidmatan pengguna (RM63.5 juta).

“Sementara itu, institusi tempatan terus menyokong ekuiti domestik, belian bersih untuk minggu ketiga berturut-turut,” katanya.

Royce Tan berkata mereka membeli RM565.7 juta ekuiti domestik – jumlah mingguan tertinggi pada 2023 dan tertinggi sejak minggu berakhir 9 Disember 2022.

Beliau berkata institusi tempatan adalah pembeli bersih setiap hari, paling kukuh dilihat pada Jumaat iaitu sebanyak RM187.7 juta.

“Berbanding pelabur asing, mereka menjadi pembeli bersih setiap hari sejak 1 Mac. Mereka telah membeli RM1.76 bilion ekuiti, dengan lapan daripada 11 minggu belian bersih,” katanya.

Menurutnya peruncit tempatan bertukar menjadi penjual bersih pada kadar RM29.7 juta minggu lepas, selepas pembelian bersih tiga minggu berturut-turut.

“Jumlah jualan bersih tertinggi oleh peruncit tempatan adalah pada Jumaat iaitu sebanyak RM97.5 juta,” katanya.

Dari segi penyertaan, beliau berkata terdapat peningkatan dalam purata volum dagangan harian (ADTV) dalam kalangan peruncit tempatan sebanyak 18.4 peratus, institusi tempatan (40.4%) dan pelabur asing (51.0%).

Mengulas mengenai senario global, Royce Tan berkata pasaran bergerak pantas minggu lalu berikutan kesan daripada kegawatan perbankan yang dicetuskan oleh kegagalan Silicon Valley Bank (SVB) dan Signature Bank di Amerika Syarikat.

Ini berlaku kerana pelabur berhati-hati mengenai kemungkinan kelembapan atau jeda dalam kenaikan kadar dasar semalaman (OPR) oleh Rizab Persekutuan dalam mesyuarat Jawatankuasa Pasaran Terbuka Persekutuan (FOMC) minggu ini.

Beliau berkata pengawal selia mengawal Signature Bank pada 12 Mac, apabila pendeposit mengeluarkan berbilion-bilion dolar daripada bank yang berpangkalan di New York itu, susulan kebimbangan terhadap kejatuhan SVB.

“Pencetus seterusnya adalah di Switzerland, kerana Credit Suisse menyaksikan harga sahamnya merosot kira-kira 30%, memaksanya meminjam sehingga AS$54 bilion daripada Swiss National Bank untuk meningkatkan kecairannya,” katanya.


1,251 kes baharu, tujuh kematian

Seramai 1,251 individu lagi dijangkiti virus SARS-CoV-2 dalam tempoh 24 jam semalam (Jumaat, 6 Mei 2022), berbanding 1,251 kes yang direkodkan pada Khamis, lapor Kementerian Kesihatan (KKM), hari ini.

Daripada jangkitan baharu itu, 863 melibatkan individu yang telah menerima suntikan dos penggalak vaksin Covid-19; penerima dua dos (206 kes); individu tidak divaksinasi (159 kes); dan belum lengkap vaksinasi (23 kes).

Sejak Januari 2020 hingga semalam, negara mencatat kumulatif positif sebanyak 4,455,364 kes, dengan 4,394,271 pesakit telah sembuh, dan 25,517 kes masih aktif, termasuk 24,396 pesakit yang masih menjalani kuarantin di rumah.

Seramai 19 pesakit masih ditempatkan di PKRC; 1,026 dimasukkan ke hospital; dan 76 pesakit dirawat di unit rawatan rapi (ICU), dengan 39 daripadanya memerlukan alat bantuan pernafasan.

KKM juga memaklumkan tujuh lagi kematian akibat komplikasi Covid-19 dilaporkan dalam tempoh 24 jam semalam, menjadikan kumulatif sebanyak 35,576 kes, termasuk 7,530 kematian di luar fasiliti kesihatan (BID).

Berikut adalah pecahan kes baharu semalam dan kumulatif positif mengikut negeri sejak awal 2020 lalu:


Bajet 2023: PMKS hanya dapat RM1,000, tiada pengeluaran khas KWSP

Kerajaan hanya memberi geran ‘one-off’ sebanyak RM1,000 kepada semua syarikat Perusahaan Mikro, Kecil dan Sederhana (PMKS) sebagai bantuan kepada mereka, selain mengurangkan kadar cukai taksiran mulai tahun depan.

Pada masa sama, Bajet 2023 yang dibentangkan di Dewan Rakyat hari ini (7 Oktober 2022) tidak menyatakan mengenai moratorium kepada PMKS yang menghadapi masalah.

Terdahulu, Majlis Pemulihan Negara (MPN) dipengerusikan Tan Sri Muhyiddin Yassin menggesa kerajaan membantu PMKS yang menghadapi masalah, termasuk memberikan moratorium bayaran balik hutang.

Muhyiddin berkata moratorium dan bantuan itu perlu memandangkan sektor PMKS masih belum pulih sepenuhnya dan ditambah dengan peningkatan Kadar Dasar Semalaman (OPR), memaksa pengusaha menanggung beban hutang yang lebih tinggi dan mengambil masa yang lebih lama untuk pulih.

“Sektor PMKS penting kerana ia mewakili hampir 96 peratus kegiatan ekonomi negara. Ramai rakyat yang bergantung kepada sektor ini untuk bekerja dan mencari sumber pendapatan. Hampir 50 peratus tenaga kerja di Malaysia bekerja dalam sektor ini.

“Seperti mana pelaksanaan moratorium sebelum ini, bank-bank di negara kita tidak mengalami kerugian pun. Jadi apalah salahnya kerajaan sekali lagi berbincang dengan institusi-institusi kewangan supaya memperkenalkan moratorium khas untuk PMKS,” kata Muhyiddin.

Menteri Kewangan Tengku Datuk Seri Zafrul Abdul Aziz ketika membentangkan Bajet 2023 itu berkata bantuan RM1,000 itu dijangka memberi manfaat kepada satu juha PMKS dengan peruntukan berjumlah RM1 bilion.

“PMKS dijangka menyumbang 45 peratus kepada KDNK (Keluaran Dalam Negara Kasar) dan 25 peratus kepada jumlah eksport negara menjelang tahun 2025.

“Sebagai komitmen Kerajaan untuk menyokong dan memperkasa PMKS, sukacita diumumkan, mulai tahun taksiran 2023, kadar cukai PMKS ke atas pendapatan bercukai bagi 100 ribu pertama dikurangkan daripada 17 peratus kepada 15 peratus.

“Pengurangan ini dijangka memberi penjimatan sehingga 2,000 ringgit kepada 150 ribu pembayar cukai PMKS,” kata Tengku Zafrul.

Sementara itu, dalam bajet kerajaan Datuk Seri Ismail Sabri Yaakob hari ini pula tidak menawarkan pengeluaran khas bagi caruman Kumpulan Wang Simpanan Pekerja (KWSP).

Sesetengah netizen dilaporkan kecewa kerana mereka masih memerlukan wang tunai untuk menampung keperluan harian, khususnya ketika harga barangan meningkat sejak beberapa bulan lalu.

Bagaimanapun, KWSP dalam Laporan Tahunan 2021 yang diterbitkan serentak dengan pengumuman Bajet 2023 memaklumkan agensi itu merekodkan caruman bersih negatif pertamanya dalam tempoh 20 tahun pada RM58.2 bilion apabila ahli mengeluarkan dana daripada akaun mereka untuk mengurangkan kesan pandemik Covid-19 yang bermula pada awal 2020.

Menurut Ketua Pegawai Eksekutif KWSP, Datuk Seri Amir Hamzah Azizan memandangkan penutupan (didorong oleh Covid-19) terus merebak hingga 2021, beberapa perniagaan kecil terjejas teruk, dengan banyak yang terpaksa menghentikan operasi, sekali gus menyebabkan kehilangan pekerjaan yang meluas.

“Sebagai usaha segera untuk mengekalkan mata pencarian ahli kami, kami memperkenalkan i-Citra pada Julai 2021 yang membolehkan ahli mengeluarkan sehingga RM5,000,” katanya dalam laporan itu.


Pelakon Benjy meninggal dunia di Medan

Khaeryll Benjamin Ibrahim atau Benjy Ibrahim menghembuskan nafas terakhirnya di sebuah hospital di Medan, Indonesia hari ini akibat penyakit asma dihidapinya.

Bapa pelakon memaklumkan pemergian anaknya tersebut yang juga anak sulung kepada aktres Allahyarham Azean Irdawaty.

Menurut Khairil, Benjy, 42, meninggal dunia akibat penyakit asma yang dihidapinya selama ini.

“Ben (panggilan buat Benjy) meninggal dunia di hospital Medan, Indonesia akibat asma hari ini,” katanya lapor media.

Pada 2017, Benjy ditahan di Lapangan Terbang Antarabangsa Kuala Namu, Dei Serdang Sumatera Utara oleh pihak Kastam dan Eksais Indonesia sejurus tiba dari Kuala Lumpur.

Benjy dituduh memiliki dadah jenis methaphetamine seberat 4.5 gram yang disembunyi pada bahagian duburnya.

Kemudian pada 18 Oktober tahun sama, dia dijatuhkan hukuman penjara selama 11 tahun tiga bulan selepas didapati bersalah oleh Mahkamah Daerah Medan.

AL-FATIHAH.


Mahkamah Thai batal larangan pelajar Islam sekolah Buddha pakai tudung

Sebuah mahkamah membatalkan larangan berhijab yang dikuatkuasakan di sebuah sekolah di Pattani, selatan Thailand sejak empat tahun lalu, lapor laman berita Thaiger.

Pengurusan sekolah itu mendakwa memakai hijab – atau tudung- ke sekolah bertentangan dengan peraturan Kementerian Pendidikan Thailand.

Larangan yang mendapat tentangan ibu bapa itu berakhir apabila Mahkamah Pentadbiran Wilayah Yala di Selatan Thailand mengumumkan keputusan membatalkannya.

Sekolah Anuban Pattani yang terdiri daripada tadika dan sekolah rendah itu terletak dalam kawasan kuil Buddha.

Majoriti pelajarnya beragama Buddha tetapi sekolah itu terletak di wilayah Pattani di mana 86 peratus penduduknya adalah umat Islam.

Pada 16 Mei 2018, pengarah Sekolah Anuban Pattani mengeluarkan arahan melarang pelajar memakai tudung ke sekolah. Kira-kira 20 ibu bapa menandatangani petisyen meminta larangan itu ditarik balik dan menyerahkannya kepada mahkamah.

Selepas pertikaian undang-undang selama empat tahun, pelajar kini dibenarkan berpakaian mengikut tatacara agama Islam semasa di sekolah.

Keputusan itu menghantar mesej kepada masyarakat Islam di Thailand bahawa mereka berhak untuk mengamalkan agama mereka, demikian menurut seorang ibu kepada pelajar yang belajar di sekolah Anuban Pattani.

Mahkamah memutuskan bahawa perlembagaan Thailand menjamin hak asasi dan kebebasan rakyat seperti hak beragama. Tiada peraturan mana-mana institusi dibenarkan untuk menyekat hak tersebut. – Agensi

Pada 16 Mei 2018, pengarah sekolah ketika itu mengeluarkan arahan melarang pelajar memakai hijab atau seluar panjang ke sekolah.

Kira-kira 20 ibu bapa menandatangani surat meminta larangan itu ditarik balik dan menyerahkannya kepada mahkamah.

Susulan keputusan itu, pelajar Islam kini boleh berpakaian mengikut tatacara pakaian Islam semasa mereka belajar.

Keputusan mahkamah memberi mesej kepada masyarakat Islam di Thailand bahawa mereka mempunyai hak untuk mengamalkan agama masing-masing, menurut seorang ibu dengan seorang anak yang belajar di Anuban Pattani.

Beliau berkata mana-mana peraturan yang melarang pakaian agama tidak mempunyai tempat dalam masyarakat Thai.

Mahkamah berkata bahawa Perlembagaan Thailand menjamin hak asasi dan kebebasan rakyat Thai seperti hak untuk mengamalkan agama. Tiada peraturan institusi dibenarkan untuk menyekat hak tersebut. – Agensi


Nazri, Shahidan tak mahu layan surat UMNO tuntut pendirian

Dua pemimpin senior UMNO, Datuk Seri Nazri Aziz dan Datuk Seri Shahidan Kassim tidak akan melayan surat yang dihantar pejabat Setiausaha Agung UMNO yang menuntut Ahli-Ahli Parlimennya (MP) untuk menyatakan pendirian sama ada menyokong kerajaan Perikatan Nasional atau sebaliknya.

Nazri berkata tidak ada keperluan untuk menjawab surat tersebut, sebaliknya Presiden UMNO Datuk Seri Ahmad Zahid Hamidi yang melakukan kesalahan kerana bersekongkol dengan cikgunya Datuk Seri Anwar Ibrahim dan DAP perlu dikenakan tindakan.

“Saya mengesahkan telah menerima surat dari Setiausaha Agung UMNO menerusi WhatsApp hari ini. Saya tidak akan jawab surat tersebut kerana saya tidak melakukan sebarang kesalahan.

“Yang sepatutnya diberi surat tunjuk sebab adalah Presiden UMNO Datuk Seri Ahmad Zahid Hamidi kerana beliau jelas melanggar keputusan Perhimpunan Agung UMNO 2020 (PAU). Ini jelas menerusi klip audio perbualan beliau dengan Anwar selepas PAU pada Mac lalu yang tersebar sebelum ini,” kata Ahli Parlimen Padang Rengas itu.

Shahidan pula membidas Setiausaha Agung, Datuk Seri Ahmad Maslan tidak berhak untuk meminta penjelasan daripada MP Barisan Nasional (BN) dan hanya akan menjawab kepada keputusan Majlis Tertinggi BN sahaja.

“Ahmad Maslan tiada hak kepada MP. Saya hanya akan jawab kepada Keputusan Majlis Tertinggi BN.

“Saya MP BN, walaupun saya bertanding mewakili UMNO, saya adalah MP BN dan BN perlu membuat sesuatu sebelum kami membuat keputusan,” kata MP Arau itu kepada Agenda Daily.

Terdahulu, Agenda Daily melaporkan sepucuk surat dikeluarkan pejabat Setiausaha Agung UMNO sedang tular dalam media sosial yang dihantar kepada semua MP parti itu termasuk Menteri dan Timbalan Menteri daripada parti itu menuntut mereka meletak jawatan daripada kerajaan PN.

Dalam surat tersebut bertarikh 5 Ogos tersebut, dipercayai dihantar kepada semua MP UMNO menjelaskan pendirian parti yang membuat ketetapan pada Selasa lalu untuk menarik sokongan terhadap kerajaan PN dan Perdana Menteri Tan Sri Muhyiddin Yassin.

Dalam surat tersebut juga, peringatan diberikan kepada ahli-ahli UMNO untuk menghormati segala perintah dan keputusan parti selari dengan Fasal 20.9 (b) dan Fasal 20.9 (d) Perlembagaan UMNO.

Surat tersebut juga menuntut mana-mana pemimpin UMNO yang memegang jawatan dalam kerajaan PN supaya meletak jawatan mereka selaras dengan keputusan Majlis Tertinggi UMNO pada Selasa lalu.

Pada Selasa, UMNO menerusi kenyataan Zahid mengisytiharkan parti itu menarik semula sokongan terhadap PN dan Muhyiddin.

Bagaimanapun Muhyiddin dalam kenyataannya semalam mendakwa masih mempunyai majoriti sokongan dan akan dibuktikan keabsahan dalam sidang Dewan Rakyat pada September depan.

Untuk rekod, hanya seorang menteri dari UMNO yang meletak jawatan sejak keputusan Mesyuarat MT tersebut diputuskan, iaitu Ahli Parlimen Lenggong, Datuk Seri Shamsul Anuar Nasarah.


Jawatankuasa Tamat Darurat mohon kali kedua mengadap Agong

Selepas tidak dilayan permohonan untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebelum ini, Jawatankuasa Tamat Darurat masih berdegil dan memohon kali kedua kepada pihak Istana Negara untuk menyerah petisyen dan rayuan mereka.

Pengerusinya, Khalid Samad berkata surat permohonan pertama dihantar pada 26 Mac lalu bagaimanapun tidak menerima maklum balas dari pihak Istana Negara yang tidak memberi perkenan untuk mengadap bagi menyerahkan petisyen dan rayuan mereka.

“Untuk pengetahuan semua, saya dan Jawatankuasa Tamat Darurat telah menghantar surat kepada Istana Negara pada 26 Mac 2021 untuk memohon perkenan Baginda bagi menyerahkan rayuan itu.

“Ketika itu kami memohon tarikh 9 April 2021 atau lain-lain tarikh yang sesuai untuk menghadap Yang Dipertuan Agong bagi menyerahkan petisyen dan rayuan itu.

“Namun sehingga kini, kami belum mendapat sebarang maklum balas dari pihak Istana Negara,” katanya dalam satu kenyataan hari ini.

Khalid berkata ekoran tidak menerima maklum balas tersebut, mereka akan ke Istana Negara sekali lagi pada 20 April ini untuk menyerahkan surat permohonan kepada pihak Istana.

“Sehubungan itu, kami akan ke Istana Negara sekali lagi pada 20 April 2021 bagi menghantar surat permohonan untuk memohon menghadap buat kali kedua,” katanya.

Kali ini, Khalid juga menjemput bekas Perdana Menteri Tun Dr Mahathir Mohamad, Pengerusi Pakatan Harapan, Datuk Seri Anwar Ibrahim, Presiden AMANAH Haji Mohamad Sabu dan Setiausaha Agung DAP Lim Guan Eng untuk bersama-sama ke Istana Negara.

Kumpulan tersebut ingin menyerah petisyen dan rayuan untuk mendesak Agong supaya menamatkan darurat atas alasan ia merosakkan ekonomi dan tidak diperlukan untuk melawan Covid-19.

Pada 12 Jan lalu, Sultan Abdullah berkenan mengisytiharkan Darurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak Covid-19.

Baginda juga semasa perutusan sempena bulan Ramadan baru-baru ini juga menggesa supaya semua pihak berhenti berpolitik dan memberi fokus untuk membantu rakyat yang terkesan akibat pandemik yang melanda negara.


405 kes baharu, satu kematian

Jangkitan baharu Covid-19 dalam tempoh 24 jam semalam (Ahad, 8 Januari 2023) turun semula kepada 405 kes, berbanding 571 yang dicatat pada Sabtu, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Daripada jumlah jangkitan baharu semalam, 269 kes melibatkan individu yang telah menerima suntikan vaksin dos penggalak, diikuti 73 (individu yang lengkap divaksinasi); lima kes (individu belum lengkap divaksinasi); dan 58 kes (individu tidak divaksinasi).

Jangkitan semalam, turut melibatkan 29 kanak-kanak, turun berbanding 37 yang dicatatkan pada Sabtu.

Jumlah terbaharu itu menjadikan kumulatif positif sejak 25 Januari 2020 sebanyak 5,030,313 dengan 4,982,044 pesakit telah sembuh, termasuk 441 yang pulih semalam.

Sementara itu, KKM juga memaklumkan sehingga semalam 11,394 kes masih aktif, turun semula berbanding 11,431 yang dilaporkan pada Sabtu, manakala 10,763 pesakit masih menjalani kuarantin di rumah (10,812 pada Sabtu). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital pula meningkat kepada 599 kes, berbanding 585 yang dicatat pada Sabtu.

Seramai 32 pesakit dimasukkan ke unit rawatan rapi, naik berbanding 34 yang dicatat pada Sabtu, dengan 12 daripadanya memerlukan alat bantuan pernafasan (15 pada Sabtu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seorang pesakit dilaporkan meninggal dunia akibat komplikasi Covid-19 semalam di Selangor. Tiada kes kematian di luar fasiliti kesihatan atau ‘brought in death’ (BID), dilaporkan.

Jumlah itu menjadikan kumulatif kematian sejak 17 Mac 2020 bertambah menjadi 36,875 mangsa, termasuk 7,857 kes kematian di luar fasiliti kesihatan atau ‘brought in death’ (BID).


Bekalan ubat tak terputus, disalur secara berperingkat: KP Kesihatan

Bekalan ubat-ubatan yang berkaitan dengan rawatan Covid-19 di hospital awam seluruh negara disalurkan secara berperingkat, bukannya terputus terus, kata Ketua Pengarah Kesihatan, Tan Sri Dr Noor Hisham Abdullah.

Beliau berkata keadaan itu berlaku susulan permintaan drastik dan pada masa yang singkat dipengaruhi peningkatan kes Covid-19 yang turut melibatkan seluruh dunia.

Menurutnya, permintaan dalam negara meningkat antara 10 hingga 15 kali ganda berbanding sebelum pandemik Covid-19 sehingga mempengaruhi kedudukan stok ubat-ubatan di hospital awam.

“KKM dimaklumkan terdapat gangguan bekalan oleh syarikat pengeluar ubat-ubatan di luar negara berikutan situasi pandemik ini,” katanya dalam kenyataan hari ini.

Selain itu, katanya, pengeluar tempatan juga mempunyai keupayaan terhad untuk menghasilkan stok dalam jumlah yang besar dalam jangka waktu yang singkat.

“Ini disebabkan kekurangan bahan mentah di pihak pengeluar dan kemasukan bahan mentah tambahan dari luar negara yang tidak stabil,” katanya ketika mengulas laporan media berhubung kekurangan bekalan ubatan-ubatan itu.

Sehubungan itu, katanya, Kementerian Kesihatan (KKM) telah melakukan pelbagai usaha untuk mengatasi masalah itu melalui beberapa pendekatan.

Dr Noor Hisham berkata telah mengambil beberapa langkah antaranya bekerjasama dengan pembekal melalui komunikasi berterusan untuk mendapatkan keutamaan penerimaan bekalan oleh Malaysia serta mencari sumber alternatif ubat di bawah kontrak pusat.

KKM juga, katanya telah melaksanakan perolehan darurat di peringkat nasional dan Jabatan Kesihatan Negeri, selain memudahcara pembelian ubat di luar kontrak untuk 21 jenis ubat-ubatan yang berkaitan dengan rawatan Covid-19.

“KKM turut mengadakan perbincangan secara berterusan dengan pakar perubatan mengenai ubat alternatif yang sesuai untuk digunakan bagi memastikan kesinambungan rawatan.

“Ia tidak terhad kepada ubat-ubatan dalam Formulari Ubat-ubatan KKM (FUKKM) tetapi merangkumi semua ubat berdaftar dan tidak berdaftar yang boleh didapati bagi memenuhi permintaan,” katanya.

Dr Noor Hisham menjelaskan KKM juga sentiasa komited dan sedia bekerjasama dengan pelbagai pihak untuk memastikan ketersediaan bekalan ubat-ubatan terutamanya yang berkaitan dengan rawatan Covid-19, di samping tetap memastikan kualiti, keselamatan dan keberkesanan ubat-ubatan yang diperolehi terjamin untuk kemaslahatan rakyat negara ini.

Semalam, sebuah portal berita melaporkan banyak hospital kerajaan berdepan kekurangan bekalan ubat-ubatan termasuk yang diperlukan untuk merawat kes Covid-19 seperti Clexane, sejenis ubat antigumpal yang penting dalam rawatan virus itu.


PRU15: Ismail Sabri tegur UMNO jangan dahului kuasa Agong

Perdana Menteri (PM) Datuk Seri Ismail Sabri Yaakob hari ini menegur beberapa pihak yang cuba menetapkan bila tarikh Pilihan Raya Umum Ke-15 (PRU15) perlu diadakan kerana perkara itu ada kaitan dengan Yang di-Pertuan Agong.

Walaupun tidak memberi teguran itu secara terus kepada UMNO, tetapi berdasarkan perkembangan terkini suasana politik negara, hanya parti itu yang paling banyak membangkitkan isu mendesak PRU15 diadakan segera.

Desakan semakin kuat apabila majoriti Pemuda dan Puteri UMNO bahagian meluluskan usul diadakan PRU15 sebelum pemilihan parti itu diadakan. Berita berkaitan

Semalam, Setiausaha Pergerakan Pemuda UMNO Malaysia, Datuk Hasmuni Hassan dan Setiausaha Puteri UMNO Asuma Beevi Mohamed Sali, masing-masing dilaporkan berkata pergerakan itu mengusulkan PRU15 diadakan sebelum pemilihan parti.

Desakan itu bermula apabila Timbalan Presiden Datuk Seri Mohamad Hasan mengeluarkan kenyataan beliau telah meminta Ismail Sabri yang juga Naib Presiden UMNO mengadakan PRU15 lebih awal, susulan kemenangan besar UMNO pada Pilihan Raya Negeri Melaka 20 November lalu.

Namun, pada 11 Disember lalu Ismail Sabri mengeluarkan kenyataan yang menunjukkan beliau tidak bersetuju PRU15 diadakan lebih awal – tidak sehingga menjelang penggal Parlimen ke-14 berakhir pada 2023. Berita berkaitan

Hari ini, ketika menggulung perbahasan pada Mesyuarat Perwakilan UMNO Bahagian Bera di Pahang, beliau mengingatkan bukan hak mutlak PM untuk menetapkan tarikh Pilihan Raya Umum (PRU).

Katanya beliau lebih selesa berdiam diri apabila muncul persoalan dan desakan sama ada mengadakan pemilihan UMNO atau PRU15 dahulu.

Menurutnya walaupun sebagai PM beliau boleh memikirkan tarikh sesuai untuk membubarkan Parlimen, namun ia perlu mendapat perkenan Yang di-Pertuan Agong.

“Bbubar Parlimen bukan hak mutlak Perdana Menteri kerana mesti mendapat perkenan Yang di-Pertuan Agong.

“Jangan kita mendahului kuasa Seri Paduka dan jangan kita mendahului membuat kenyataan dalam perkara bidang kuasa Seri Paduka,” katanya.

Naib Presiden UMNO itu juga sebelum ini menegaskan beliau tidak akan tergesa-gesa untuk mengadakan PRU15 kerana masih terdapat banyak ‘urusan yang belum selesai’, termasuk mengemudi negara keluar daripada krisis pandemik Covid-19 dan menjamin kestabilan politik.

Ismail Sabri juga berkata, kemenangan BN pada PRN Melaka baru-baru ini tidak boleh dijadikan tanda aras bagi kemenangan BN di seluruh negara dalam PRU15.

Sementara itu beliau berkata, UMNO perlu membuat keputusan mengenai kerjasama parti itu dengan PAS menerusi Muafakat Nasional (MN) supaya akar umbi tidak keliru.

Keputusan itu wajar diputuskan, sama ada menerusi Mesyuarat Majlis Kerja Tertinggi (MT) atau pada Perhimpunan Agung UMNO yang dijadualkan berlangsung pada Januari depan, katanya.

Berita berkaitan


Gadis Kedah boleh nikah bila umur 18 tahun, hukuman poligami naik

Sidang Dewan Undangan Negeri (DUN) Kedah hari ini meluluskan Rang Undang-Undang (RUU) Enakmen Undang-Undang Keluarga Islam (Kedah Darul Aman) (Pindaan) 2022 berkaitan had umur perkahwinan dan undang-undang poligami.

Speaker DUN Kedah Datuk Juhari Bulat berkata pindaan enakmen itu melibatkan umur perkahwinan bagi perempuan daripada 16 tahun dinaikkan kepada 18 tahun serta hukuman poligami tanpa kebenaran mahkamah iaitu dipenjara setahun atau denda RM3,000 berbanding enam bulan penjara atau denda RM1,000 sebelum ini.

“Kalau nak kahwin juga ada masalah apa pun boleh mohon melalui mahkamah, jika mahkamah mendapati calon itu perlu sangat dibenarkan walaupun dia umur 16 tahun boleh berkahwin dengan kebenaran mahkamah, kalau tanpa kebenaran mahkamah kena denda,” katanya kepada pemberita selepas persidangan DUN itu di Wisma Darul Aman di Alor Setar, hari ini.

Dalam pada itu, Juhari berkata beliau menolak usul tergempar berkaitan isu banjir dan fenomena kepala air di Baling dan Yan yang dibawa Ahli Dewan Undangan Negeri (ADUN) Pengkalan Kundor Datuk Dr Ismail Salleh daripada Amanah hari ini atas faktor tidak mengikut peraturan Dewan.

Beliau berkata notis berkaitan usul itu diberikan dalam tempoh yang terlalu singkat iaitu semalam sekali gus tidak mengikut peraturan tempoh 14 hari bagi usul biasa manakala usul tergempar dan penting memerlukan masa tujuh hari ataupun sehari dengan kebenaran Menteri Besar Kedah.

“Jadi tidak bolehlah kita nak buat usul persendirian itu memerlukan tempoh seperti yang saya sebutkan tadi tetapi kalau mahu bekerjasama dengan pejabat Menteri Besar bolehlah dikemukakan usul tergempar dalam tempoh 24 jam,” katanya.

Sementara itu, Menteri Besar Kedah Datuk Seri Muhammad Sanusi Md Nor berkata sekiranya pihak pembangkang beranggapan usul itu penting untuk dibincangkan di dalam Dewan dengan segera mereka boleh tampil bertemunya dengan memberikan alasan munasabah untuk Menteri Besar memberi sokongan berbuat demikian.

“Jelas usul yang nak dibawa ke Dewan sekurang-kurangnya dalam tempoh 14 hari bekerja ataupun dibawa oleh Menteri Besar (bagi notis dalam tempoh) tujuh hari ataupun paling tidak sehari…mereka tidak hubungi saya…kalau dia ikhlas WhatsApp saya, tulis surat,” katanya.

Muhammad Sanusi berkata peraturan Dewan itu penting untuk dipatuhi bagi memastikan sebarang usul yang dibahaskan nanti berlandaskan fakta tepat daripada laporan jabatan atapun agensi kerajaan berkaitan.

Beliau juga meminta pihak pembangkang agar tidak mempolitikkan isu banjir dan kejadian kepala air di Baling yang berlaku awal bulan ini.

“Laporan daripada Jabatan Perhutanan saya dah dapat, saya sudah ada kronologi dan tahu siapa yang menandatangani surat untuk luluskan projek ini (ladang Musang King di Gunung Inas), jangan paksa saya dedahkan semua itu, saya tak mahu ‘blame game’ dan saya hendak adil kepada semua…sekarang kita tidak mahu cari salah siapa, yang penting jalan penyelesaian,” katanya.

Persidangan DUN ditangguhkan ke satu tarikh yang akan ditentukan kelak. – Bernama


164 kes baharu, satu kematian

Jumlah jangkitan harian Covid-19 dalam tempoh 24 jam semalam (Isnin, 13 Februari 2023) naik sedikit kepada 164 kes berbanding 160 yang dicatat pada Ahad, lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk sembilan kes melibatkan kanak-kanak, turun berbanding 17 yang dicatatkan pada Ahad.

Lima daripada kes itu melibatkan kanak-kanak berusia 0 hingga empat tahun, dan empat lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,039,650 kes, dengan 4,993,388 pesakit telah pulih, termasuk 254 yang sembuh semalam.

Daripada jumlah jangkitan semalam juga, 118 kes melibatkan individu yang telah menerima suntikan vaksin penggalak; 29 kes (individu lengkap vaksinasi); tiada kes (individu belum lengkap vaksinasi); dan 17 kes (individu tidak divaksinasi).

Menurut data laman sesawang KKMNow pula, sebanyak 9,310 kes masih aktif, turun lagi berbanding 9,401 yang dicatat pada Ahad.

Sehingga semalam juga seramai 8,978 pesakit Covid-19 masih menjalani kuarantin di rumah (9,068 pada Ahad), sementara 321 pesakit mendapatkan rawatan di hospital turun sedikit berbanding 324 pada Ahad.

Jumlah pesakit yang dimasukkan ke unit rawatan rapi semalam naik semula kepada 11 orang berbanding sembilan pada Ahad, dengan enam daripadanya memerlukan alat bantuan pernafasan.

KKM juga melaporkan dalam tempoh 24 jam semalam, seorang pesakit meninggal dunia akibat komplikasi Covid-19, di Johor.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,952 kes, termasuk 7,871 pesakit meninggal dunia di luar fasiliti kesihatan atau ‘brought in death (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


43 kematian termasuk 20 kes BID

Angka kematian akibat komplikasi Covid-19 seluruh negara sejak awal 2020 hingga semalam meningkat kepada 32,433, termasuk 6,606 pesakit meninggal dunia sebelum sempat mendapatkan rawatan di hospital atau kes BID.

Kementerian Kesihatan (KKM) memaklumkan dalam tempoh 24 jam semalam seramai 23 pesakit Covid-19 meninggal dunia di hospital, manakala 20 lagi adalah kes BID.

Bagaimanapun, tidak dapat dipastikan sama ada 20 kes BID itu terdiri dalam kalangan 254,520 individu yang diarah menjalani kuarantin di rumah, kerana tiada maklumat yang diberikan.

Semua negeri dan Wilayah Persekutuan mencatat kes kematian, kecuali Pahang, Perlis, Sarawak, Terengganu, Labuan dan Putrajaya, sementara jumlah kematian di Johor kini mencecah 4,005 kes.

Berdasarkan data laman sesawang Covidnow KKM yang dikemas kini tengah malam tadi, Sabah merekodkan 12 kematian tertinggi berbanding negeri-negeri lain, menjadikan kumulatif sebanyak 2,921 kes.

Sejak awal 2020 hingga semalam, Sabah merekodkan 317,652 kumulatif positif, dengan 265,228 pesakit telah sembuh, dan 49,503 kes masih aktif.

Daripada jumlah kes aktif itu, seramai 47,064 pesakit menjalani kuarantin di rumah; 1,137 ditempatkan di PKRC; 1,250 dimasukkan ke hospital; dan 52 pesakit dirawat di unit rawatan rapi (ICU), dengan 29 daripadanya memerlukan alat bantuan pernafasan.

Bagi negeri-negeri lain, Johor mencatat sembilan kes kematian, diikuti masing-masing empat di Negeri Sembilan serta Selangor; dan masing-masing tiga kematian di Kedah, Kelantan dan Pulau Pinang.

Melaka, dan Perak pula masing-masing merekodkan dua kematian, dan satu kes di Kuala Lumpur.

Pecahan kes berkaitan Covid-19 di setiap negeri sehingga 22 Februari 2022.


Rumah AS$10 juta, akaun Rohana di UK dibekukan

Suruhanjaya Pencegahan Rasuah Malaysia (SPRM) telah mengeluarkan perintah pembekuan aset dan akaun bank milik bekas Ketua Pegawai Eksekutif (CEO) Astro Malaysia Holdings Bhd (ASTRO), Datuk Rohana Rozhan.

Ia berikutan siasatan oleh agensi berkenaan selepas bekas pegawai bank Goldman Sachs Group Inc, Tim Leissner mendakwa diperas ugut dalam pembelian sebuah rumah di London menggunakan wang 1Malaysia Development Berhad (1MDB).

Memetik BH, sumber SPRM memaklumkan, perintah pembekuan aset Rohana dibuat mengikut Seksyen 44 Akta Pencegahan Pengubahan Wang Haram dan Pembiayaan Keganasan (AMLA 2001).

“Perintah pembekuan itu sekali gus melarang Rohana daripada melakukan sebarang transaksi membabitkan rumah dan akaun bank miliknya di United Kingdom (UK).

Tindakan itu selepas SPRM memulakan siasatan terhadap dakwaan Leissner yang mendakwa diugut untuk membelikan sebuah rumah bernilai AS$10 juta (RM42 juta) di London,” katanya hari ini.

Semalam, Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki mengesahkan agensi itu sedang menyiasat Rohana.

Susulan itu, Rohana menerusi peguamnya Valen, Oh & Partners mengesah memberi keterangan kepada SPRM.

“Saya merujuk kepada dakwaan terhadap saya dipaparkan dalam media. Saya hadir di pejabat SPRM dan memberikan kerjasama penuh dalam siasatan mereka,” kata Rohana dalam kenyataan ringkas berkenaan.

Sebelum ini, Leissner mengakui telah menggunakan wang yang diterima daripada 1MDB untuk membeli rumah bernilai AS$10 juta (RM41.8 juta) di London untuk kekasihnya dari Malaysia ketika itu, Rohana, lapor Bloomberg.

Leissner, memberitahu pendakwa raya AS, Drew Rolle bahawa Rohana telah mengancam untuk mendedahkan penglibatannya dengan 1MDB.

“Cik Rozhan sangat kecewa kerana saya memutuskan hubungan kami untuk bersama bakal isteri saya, dengan Kimora.

“Jika saya tidak membelikan dia rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya.

“Pada masa itu, 2013, saya sangat takut akan perkara itu,” Leissner dipetik sebagai berkata ketika disoal sama ada dia telah memberi Rozana sebarang wang daripada dana pelaburan Malaysia.


Guan Eng bekas Ketua Menteri terowong yang gagal, bidas Shahidan

Datuk Seri Shahidan Kassim tidak berpuas hati dengan kritikan Pengerusi DAP, Lim Guan Eng dengan membidasnya sebagai bekas Ketua Menteri yang gagal berhubung pembinaan terowong bawah tanah.

Menteri Wilayah Persekutuan itu menyifatkan dakwaan gagal menangani isu banjir di ibu kota dan melabelnya sebagai menteri gagal adalah tidak wajar, sebaliknya Guan Eng yang gagal kerana dihadapkan ke mahkamah.

“Kalau Guan Eng kata saya gagal urus banjir, sekarang saya dah buktikan semua ahli parlimen DAP di Wilayah Persekutuan menyokong saya.

“Guan Eng bukan duduk di Wilayah Persekutuan pun, pergi la Pulau Pinang. Dia (Guan Eng) adalah bekas Ketua Menteri terowong yang gagal,” katanya dipetik laporan media hari ini.

Terdahulu, Guan Eng melabel Shahidan tergolong dalam kalangan 10 menteri yang gagal.

Tegas Shahidan, beliau tidak dianggap gagal memandangkan semua Ahli Parlimen DAP di Wilayah Persekutuan menyokongnya dalam hal berkaitan pengurusan banjir kilat di Kuala Lumpur.

Katanya, beliau telah berjaya menangani isu banjir kilat di ibu negara dengan sebaiknya menerusi beberapa tindakan diambil sebelum ini.

Guan Eng yang juga bekas Menteri Kewangan itu mendakwa Shahidan disifatkan gagal mencari penyelesaian berhubung isu kesesakan lalu lintas yang semakin teruk dan projek tebatan banjir di Kuala Lumpur.

Malah, beliau turut mendakwa Ahli Parlimen Arau itu mengamalkan dasar ekstremis Pas dengan mengambil langkah ke arah mengharamkan konsert artis antarabangsa dan penjualan arak di kedai ubat tradisional Cina.

Pada Jun lalu, Shahidan mengambil inisiatif bagi membawa Ahli Parlimen di Wilayah Persekutuan melawat projek mitigasi banjir jangka pendek di sekitar ibu negara.

Antara Ahli Parlimen pembangkang yang turut sama dalam lawatan itu adalah Fahmi Fadzil (Lembah Pantai), Tan Yee Kew (Wangsa Maju), Teresa Kok (Seputeh), P Prabakaran (Batu) dan Lim Lip Eng (Kepong).

Menerusi lawatan berkenaan, Shahidan dan pegawai Dewan Bandaraya Kuala Lumpur (DBKL) menjelaskan langkah-langkah untuk mengawal banjir kepada ahli parlimen terlibat di setiap hentian lokasi hotspot tersebut.


Bukan 50 tetapi 100 Ketua Bahagian sepakat desak Zahid berundur, dedah KB

Seramai 100 Ketua UMNO Bahagian (KB) seluruh negara yang sepakat mendesak Presiden, Datuk Seri Ahmad Zahid Hamidi untuk berundur kini sudah mencecah 100 orang, terdapat penambahan daripada laporan awal Agenda Daily.

Portal Sinar Harian melaporkan Ketua UMNO Bahagian Bakri, Mohd Fuad Tukirin mendakwa gerakan untuk mendesak Zahid berundur semakin bertambah sebagai tanda tidak bersetuju dengan keputusan Zahid yang memutuskan semasa Mesyuarat Majlis Tertinggi (MT) baru-baru ini untuk menarik sokongan terhadap kerajaan Perikatan Nasional (PN).

Menurutnya, 100 KB tersebut juga kecewa dengan keputusan Zahid mengarahkan Ahli-ahli Parlimen UMNO menarik sokongan terhadap kerajaan PN serta-merta, pada saat rakyat berdepan kesusahan akibat krisis pandemik Covid-19.

“Ketua-ketua UMNO bahagian turut berpandangan tindakan itu akan menyebabkan pemimpin UMNO dilihat tidak bertanggungjawab terhadap rakyat pada saat kerajaan PN bertungkus-lumus mendepani krisis Covid-19 yang semakin serius.

“Bagaimanapun, persepakatan lebih 100 ketua UMNO bahagian ini bukanlah satu gerakan untuk menjatuhkan Zahid.

“Proses ini adalah proses biasa yang akan dilaksanakan melalui pemilihan parti yang perlu dilaksanakan Zahid secepat mungkin. Tidak timbul isu kita mahu memburukkan sesiapa,” beliau dipetik berkata.

Beliau turut menghargai tindakan 30 Ahli Parlimen yang kekal bersama kerajaan PN yang dilihat mendahulukan kepentingan rakyat dan negara daripada sibuk bermain politik.

“Kami turut mengucapkan tahniah kepada Timbalan Perdana Menteri, Datuk Seri Ismail Sabri Yaakob dan sekitar 30 ahli Parlimen UMNO serta Barisan Nasional (BN) yang dilihat mendahulukan kepentingan negara dan rakyat dengan terus kekal bersama kerajaan PN.

“Kalau ada dalam kalangan pemimpin UMNO hendak jatuhkan kerajaan PN sangat, sepatutnya mereka kena patuh kepada titah Yang di-Pertuan Agong yang sudah memperkenankan hasrat usul undi percaya Perdana Menteri di Parlimen diadakan pada bulan September ini…Tunggulah sidang Parlimen bulan hadapan,” katanya lagi.

Terdahulu, Aegnda Daily mendedahkan pemimpin akar umbi UMNO seluruh negara kini sudah melancarkan gerakan untuk menyingkirkan Zahid ekoran langkahnya menarik sokongan terhadap kerajaan PN.

Gerakan tersebut yang terdiri daripada Ketua-Ketua UMNO Bahagian dan pemimpin peringkat cawangan difahamkan sudah mula bergerak dengan menyerang Presiden kerana tindakannya yang disifatkan tidak mementingkan masa depan parti dan lebih mementingkan kepentingan peribadi semata-mata.

Daripada maklumat diterima Agenda Daily, sekurang-kurangnya 50 Ketua UMNO Bahagian sudah bersedia untuk melawan Zahid dan akan membuat aduan kepada pihak Jabatan Pendaftaran Pertubuhan Malaysia (RoS) berhubung tindakan Zahid yang tidak mengikut peraturan parti, ia termasuk isu berkaitan pemilihan parti.


Kerajaan tak dedah kos belanja penerbangan PMX

Jumlah kos belanja penerbangan Perdana Menteri Datuk Anwar Ibrahim bagi lawatan ke luar negara tidak didedahkan kerajaan.

Dalam pertanyaan di Dewan Rakyat hari ini, kerajaan tidak mendedahkan kos belanja penerbangan yang sudah digunakan sepanjang PMX memegang jawatan.

Ahli Parlimen Alor Setar, Afnan Hamimi Taib Azamudden bertanya kepada PMX untuk mendedahkan jumlah yang telah dibelanjakan bagi penggunaan jet peribadi kerajaan dan senarai destinasi berkenaan.

Dalam jawapan bertulis Menteri Di Jabatan Perdana Menteri, Datuk Armizan Mohd Ali memaklumkan bahawa penggunaan jet peribadi atau pesawat eksekutif kerajaan adalah keistimewaan yang dinikmati oleh setiap PM selaku ketua kerajaan.

Armizan mendedahkan Anwar telah ke luar negara menggunakan jet eksekutif kerajaan jenis Airbus (ACJ-320) yang di bawah seliaan Jabatan Perdana Menteri sebanyak sembilan kali.

Sementara itu, 17 kali ke destinasi domestik menggunakan pesawat jenis Global Express dan Falcon di bawah seliaan Tentera Udara Diraja Malaysia.

“Pesawat tersebut merupakan pesawat rasmi kerajaan di mana ia digunakan atas urusan rasmi atau khas YAB Perdana Menteri.

“Segala kos yang terlibat dalam penerbangan tersebut adalah dalam anggaran yang bersesuaian dengan perkhidmatan dan pengurusan pesawat berkenaan,” kata Armizan dalam jawapan itu.

Soalan yang hampir sama dikemukakan oleh Datuk Seri Tuan Ibrahim Tuan Man (PN – Kubang Kerian), yang meminta penjelasan mengenai hasil pelaburan yang sebenar dari lawatan tersebut.

Armizan memaklumkan bahawa Anwar telah melawat Indonesia, Brunei, Singapura, Thailand, Turkiye, Filipina, Arab Saudi dan China.

“Lawatan rasmi dan persidangan antarabangsa ini merupakan satu platform yang terbaik bagi mempromosikan Malaysia serta mampu memberi maklumat terkini kepada komuniti perniagaan antarabangsa terhadap kedudukan ekonomi dan persekitaran perniagaan di Malaysia.

“Di antara program yang dilaksanakan sepanjang lawatan rasmi ini termasuklah mesyuarat tertutup bersama bakal pelabur, seminar dan mesyuarat meja bulat,” katanya.


Zahid kantoi selepas Ahmad Maslan sahkan MP UMNO bebas sokong PN

Kenyataan terbaharu Setiausaha Agung UMNO, Datuk Seri Ahmad Maslan mengesahkan Ahli Parlimen (MP) UMNO bebas untuk menyokong kerajaan Perikatan Nasional (PN) semasa pengundian di Parlimen memecah tembelang Datuk Seri Ahmad Zahid Hamidi.

Presiden UMNO itu semalam membaca perutusan mengumumkan keputusan menarik sokongan terhadap Perdana Menteri (PM) Tan Sri Muhyiddin Yassin, ia bagaimanapun tidak menyatakan MP UMNO boleh membuat keputusan mengikut budi bicara masing-masing semasa pengundian di Parlimen nanti.

Pagi tadi, Tan Sri Annuar Musa mendakwa kenyataan Zahid tersebut menyeleweng daripada topik perbincangan yang berjalan semasa membaca perutusan sidang medianya.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli Majlis Tertinggi yang menyatakan kenyataan media Presiden tidak menggambarkan keputusan Mesyuarat MT,” katanya dalam satu kenyataan.

Malah, bekas Setiausaha Agung Barisan Nasional (BN) itu mendedahkan hasil daripada maklumat yang diberikan, siaran langsung kenyataan media yang dibaca oleh Zahid itu sudah disediakan lebih awal sebelum berlangsung mesyuarat MT jam 8.30 malam semalam.

“Tinjauan lanjut menyatakan apa yang dibaca kepada media adalah kenyataan yang telah disiapkan lebih awal, sebelum MT bermesyuarat. Jika benar, ternyata sekali lagi MT di permainkan dan ini amat serius,” katanya lagi.

Annuar merujuk kepada perbincangan semasa mesyuarat berhubung pendirian MP UMNO yang bebas menentukan pilihan mereka semasa pengundian pada sidang Parlimen nanti.

Susulan kritikan tersebut, lewat petang tadi Zahid dalam satu kenyataan menafikan dakwaan terdapat keputusan lain semasa Mesyuarat MT UMNO semalam, mempertahankan dirinya tidak membuat keputusan sendiri untuk parti itu.

“MT UMNO telah memutuskan apa yang difikirkan perlu dilakukan demi kepentingan rakyat dan negara malam tadi.

“Segalanya diputuskan secara berperlembagaan, musyawarah dan bijaksana. Berpaksikan kemaslahatan rakyat dan negara. Maka, tidak benarlah propaganda dan persepsi yang kerap direka konon presiden UMNO buat keputusan sendiri untuk parti,” katanya katanya.

Zahid bagaimanapun tidak pula memperbetulkan dakwaan dibuat oleh Annuar berhubung kebebasan diberikan oleh MT UMNO itu.

Selang beberapa jam kemudiaan, Ahmad Maslan dalam siaran medianya menjelaskan beberapa perkara lain yang dibincangkan dalam mesyuarat itu yang tidak diumumkan Zahid semasa sidang medianya semalam.

“Disamping itu, Majlis Tertinggi UMNO juga telah mengambil keputusan bahawa ketika sidang Parlimen nanti, Ahli-Ahli Parlimen UMNO boleh menggunakan budi bicara mereka apabila berlaku sebarang pengundian,” kata kenyataan Ahmad Maslan itu.

Kenyataan tersebut sekaligus membuktikan Zahid terkantoi selepas tular satu klip video mendedahkan kenyataannya berhubung pendirian MT UMNO yang memberi kebebasan kepada MP UMNO untuk mengundi nanti di Parlimen.


3,083 kes semalam, 12 kematian

Jumlah jangkitan baharu dan kematian akibat komplikasi Covid-19 di seluruh negara dalam tempoh 24 jam lalu (Selasa, 9 Ogos 2022), meningkat berbanding pada Isnin.

Data laman sesawang CovidNOW Kementerian Kesihatan (KKM) menunjukkan sebanyak 3,083 jangkitan baharu Covid-19 direkodkan semalam, berbanding 2,863 kes pada Isnin.

Jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,714,498 kes, dengan 4,635,737 pesakit telah pulih, termasuk 4,229 yang sembuh semalam.

Daripada jumlah itu, 2,092 kes Covid-19 melibatkan penerima vaksin dos penggalak; 644 kes (individu lengkap dua dos); 326 (individu tidak divaksinasi); dan 21 kes membabitkan individu yang menerima satu dos.

Sehingga semalam kes aktif turun lagi kepada 42,717 kes, berbanding 43,875 yang dicatat pada Isnin, dengan seramai 41,042 pesakit masih menjalani kuarantin di rumah (41,996 pada Isnin), dan 35 ditempatkan di Pusat Kuarantin dan Rawatan Covid-19 (34 pada Isnin).

Sementara itu, seramai 1,578 pesakit dirawat di hospital, turun berbanding 1,790 pada Isnin, manakala 62 pesakit dimasukkan ke unit rawatan rapi meningkat berbanding 55 pada Isnin, dengan 35 daripadanya memerlukan alat bantuan pernafasan (38 pada Isnin).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai 12 pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau kes brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,044 kes, termasuk 7,659 kes kematian di luar fasiliti kesihatan.

Tiga daripada kes kematian itu masing-masing dilaporkan di Perak serta Melaka; dua kes di Selangor; dan masing-masing satu di Negeri Sembilan, Pahang, Sarawak dan Terengganu.


UMNO nak kerusi Amanah itu perkara biasa, masih bincang: Mat Sabu

Rundingan kerusi sesama parti dalam kerajaan campuran masih berjalan dan masih belum mencapai keputusan muktamad, kata Datuk Seri Mohamad Sabu.

Presiden Parti Amanah itu mengesahkan laporan media sebelum ini berhubung isu UMNO berminat untuk bertanding di kerusi yang sebelum ini ditandingi mereka, namun menegaskan ia hanya satu perkara biasa.

“Itu perkara biasa (merisik kerusi Amanah) dan kita masih dalam perbincangan. Keputusan akhir hanya akan ditentukan pimpinan Pakatan Harapan (PH) dan Kerajaan Perpaduan,” katanya dipetik laporan BH.

Mohamad terdahulu menghadiri Majlis Rumah Terbuka Rahmah Aidilfitri anjuran Parti Amanah Pulau Pinang di Teluk Kumbar.

Ahli Parlimen Kota Raja itu berkata demikian ketika diminta mengulas kesediaan Parti Amanah memberi laluan kepada UMNO untuk bertanding di kerusi parti it, namun enggan mengulas lanjut perkara berkenaan.

“Saya tak boleh kata kita bersedia atau tidak, tetapi kita sedang berunding.

“Apa saja keputusan akan dibuat selepas berunding dan selalunya rundingan akan selesai apabila hampir pilihan raya,” katanya.

Terdahulu, sebuah portal Sebuah portal melaporkan Parti Amanah akan menjadi korban dalam pembahagian kerusi di Selangor apabila UMNO dikatakan menuntut kerusi yang banyak terutamanya yang ditandingi mereka sebelum ini.

Dalam laporan tersebut, UMNO dikatakan menuntut kerusi komposisi majoriti Melayu di Selangor yang sebelum ini ditandingi Parti Amanah.

Alasan diberikan adalah Parti Amanah tidak mempunyai sokonga kukuh dikalangan pengundi Melayu berbanding UMNO, malah parti itu dianggap sebagai boneka kepada DAP sebelum ini.


Noh akan bantu kempen PN di Selangor lawan UMNO

Tan Sri Noh Omar akan tolong membantu kempen Perikatan Nasional (PN) pada Pilihan Raya Negeri (PRN) Selangor nanti.

Bekas Ahli Parlimen Tanjung Karang itu berkata tidak akan duduk diam melihat kempen PRN berjalan dan mahu membantu PN dalam usaha melawan bekas partinya, UMNO di Selangor kerana membuangnya daripada parti tersebut sebelum ini.

“Saya sudah sebati dengan politik. Saya bukan penonton, saya mesti terbabit sama dalam pertandingan politik.

“Jika pasukan dahulu (UMNO), selepas saya berkhidmat 30 tahun tendang saya, takkan saya jadi tukang sorak sahaja,” katanya dipetik laporan BH.

Mengambil contoh pemain bola sepak, Noh berkata, beliau akan cari pasukan baharu kerana sebagai pemain yang hebat setelah disingkir satu pasukan, beliau akan pindah ke pasukan lain.

Kurang dua bulan sebelum PRN dijangka diadakan, tumpuan rakyat adalah kepada negeri Selangor di mana PN dikatakan yakin untuk merampas negeri itu daripada Pakatan Harapan (PH).

Pada Pilihan Raya Umum Ke-15 (PRU-15) lalu, PN berjaya memenangi enam kerusi Parlimen Selangor, manakala PH memenangi 16 kerusi.

Noh bagaimanapun tidak dicalonkan pada PRU-15 oleh UMNO ketika itu sebelum digantung keahliannya Januari lalu.

Majlis Tertinggi (MT) pada Januari memutuskan untuk menggantung keahlian Noh selama enam tahun, namun beliau meminta untuk dipecat.

Permintaan untuk dipecat dipersetujui Presiden UMNO, Datuk Seri Ahmad Zahid Hamidi.


19,000 warga OKU sudah terima dos pertama, kata Rina

Putrajaya tidak meminggirkan kumpulan Orang Kurang upaya (OKU) dalam pemberian vaksinasi dan setakat ini seramai 19,000 individu sudah menerima dos pertama vaksin Covid-19 hasil program dilaksanakan.

Beliau berkata hampir 280,000 individu OKU pula telah berdaftar untuk mendapatkan vaksinasi melalui Program Imunisasi Covid-19 Kebangsaan.

“Ini menunjukkan peningkatan dan angka ini akan meningkat dari semasa ke semasa. Kita akan terus mengutamakan warga OKU untuk mendapatkan vaksinasi agar negara mencapai imuniti kelompok 80 peratus,” katanya lapor Bernama.

Terdahulu Rina meninjau pusat pemberian vaksin bergerak untuk OKU di Rumah Amal Cheshire Selangor, di sini hari ini.

Rina turut menjelaskan pemvaksinan ke atas OKU yang dijalankan di seluruh negara bukan hanya melibatkan institusi di bawah Jabatan Kebajikan Masyarakat, tetapi turut melibatkan rumah jagaan swasta dan yang dikendalikan oleh badan bukan kerajaan.

Mengenai program vaksinasi di Rumah Amal Cheshire, Rina berkata seramai 25 OKU dan 44 kakitangan di pusat jagaan itu telah mendapat suntikan dos pertama hari ini.


Kematian akibat gempa di Turkiye, Syria melepasi 1,500, ribuan cedera

Angka kematian akibat gempa bumi kuat di Turkiye dan Syria hari ini terus meningkat dengan laporan terbaharu menyatakan lebih 1,500 orang terbunuh, manakala 5,400 lagi cedera.

Angka rasmi dari Turkiye mengatakan 912 orang terbunuh di negara itu, 5,383 cedera, dan 2,818 bangunan runtuh.

Kementerian Kesihatan Syria pula berkata lebih 326 orang terbunuh dan 1,042 cedera, tatkala pasukan penyelamat bertungkus-lumus menarik keluar mangsa terselamat dari dalam runtuhan bangunan.

Sebagai tambahan kepada angka tersebut, perkhidmatan menyelamat di barat laut Syria di kawasan yang tidak dikawal oleh kerajaan meletakkan angka kematian mereka pada 221, menjadikan jumlah 1,459 yang disahkan meninggal dunia.

Kejadian itu adalah salah satu gempa bumi paling kuat melanda wilayah itu dalam satu abad membangunkan penduduk dari tempat tidur mereka pada kira-kira jam 4 pagi Isnin, menyebabkan gegaran sejauh Lubnan, Israel, Cyprus dan Mesir.

Pusat gempa 7.8 magnitud itu berada 23 kilometer (14.2 batu) timur Nurdagi, di wilayah Gaziantep Turkiye, pada kedalaman 24.1 kilometer (14.9 batu), kata Kajian Geologi Amerika Syarikat (USGS).

Sekitar sembilan jam kemudian, gempa susulan yang berukuran 7.5 magnitud sekali lagi melanda di Turkiye, menurut USGS. Kejutan itu melanda sekitar 95 kilometer (59 batu) di utara gempa asal.

Gempa pada Isnin dipercayai paling kuat melanda Turkiye sejak 1939, apabila gegaran dengan magnitud yang sama membunuh 30,000 orang, menurut USGS.

Gempa bumi dengan magnitud ini jarang berlaku, dengan kurang daripada lima kali setiap tahun secara purata, di mana-mana sahaja di dunia. Tujuh gempa bumi dengan magnitud 7.0 atau lebih tinggi telah melanda Turkiye dalam tempoh 25 tahun yang lalu – tetapi Isnin adalah yang paling kuat.

Karl Lang, penolong profesor di Georgia Tech University, memberitahu CNN kawasan yang dilanda gempa hari ini terdedah kepada aktiviti seismik.

“Ia adalah zon sesar yang sangat besar, tetapi ini adalah gempa bumi yang lebih besar daripada yang mereka alami,” kata Lang.

Pada 1999, gegaran magnitud yang sama dengan gempa bumi hari ini di Turkiye memusnahkan Izmit dan wilayah timur Laut Marmara yang berpenduduk padat berhampiran Istanbul, membunuh lebih daripada 17,000.

Presiden Turkiye Recep Tayyip Erdoğan menyifatkan hari ini sebagai bencana terburuk bagi negara itu sejak 1939, apabila gempa bumi mengorbankan lebih 32,000 orang dan mencederakan lebih 100,000.

Setakat ini pada abad ke-21 tujuh gempa bumi besar telah meragut lebih 20,000 mangsa setiap satu.

Gempa bumi Gujarat pada Januari 2001 di India dan gempa bumi Tōhoku dan tsunami Mac 2011 di Jepun kedua-duanya meragut lebih 20,000 nyawa.

Di Iran, gempa bumi Bam yang melanda pada 26 Disember 2003, menyebabkan lebih 26,000 kematian.

Dua gempa bumi besar pada pertengahan 2000-an menyebabkan angka kematian berjumlah 87,000 – gempa bumi Kashmir Oktober 2005 yang menjejaskan India, Pakistan dan Afghanistan, dan gempa bumi Sichuan pada Mei 2008 di China.

Namun, dua gempa bumi paling dahsyat pada abad ke-21 kedua-duanya mengorbankan lebih 200,000 orang, walaupun jumlah kematian bagi kedua-duanya tidak tepat. Gempa bumi Haiti pada Januari 2010 telah memusnahkan republik pulau itu dengan mencatat angka kematian adalah 220,000.

Tetapi bencana alam paling maut pada abad ke-21 ialah gempa bumi lautan India pada 26 Disember 2004 dengan tsunami menyusul, yang meragut sekurang-kurangnya 225,000 nyawa, dan berukuran antara 9.1 hingga 9.3 pada skala Richter, gempa bumi ketiga terbesar yang pernah direkodkan, dengan tempoh antara lapan hingga sepuluh minit. – Agensi


Peniaga alat ganti kenderaan terlepas hukuman gantung

Seorang peniaga alat ganti kenderaan terlepas hukuman gantung apabila Mahkamah Tinggi di sini, hari ini melepas dan membebaskannya daripada pertuduhan mengedar 342.3 gram methamphetamine empat tahun lepas.

Pesuruhjaya Kehakiman Datuk Mohamad Abazafree Mohd Abbas membuat keputusan itu selepas pihak pendakwaan gagal membuktikan kes prima facie terhadap tertuduh Wan Muhammad Azlan Wan Mahamod, 34, lapor Bernama.

Mohamad Abazafree dalam penghakimannya berkata mahkamah mendapati pihak pembelaan berjaya menimbulkan keraguan munasabah menerusi isu berkaitan akses bilik tertuduh, kehadiran orang lain di kediaman tertuduh dan kewujudan sebuah kereta jenis Proton Satria di lokasi serbuan milik orang lain.

“Tertuduh telah membuat pembelaan dengan keterangan bersumpah. Dalam keterangannya dari peringkat awal pendakwaan, seorang lelaki bernama Mohd Harif Mohd Azmi telah datang tidur di bilik tertuduh sebelum kediaman itu diserbu polis,” katanya.

Wan Muhammad Azlan didakwa mengikut Seksyen 39B (1)(a) Akta Dadah Berbahaya 1952 (Akta 234) dan boleh dihukum di bawah Seksyen 39B (2) akta sama yang memperuntukkan hukuman mati atau penjara seumur hidup. Jika tidak dijatuhi hukuman mati, hendaklah dikenakan sebatan tidak kurang 15 kali.

Dia dituduh melakukan kesalahan itu di dalam bilik di sebuah rumah di Kampung Kepas, Jalan Banggol Jering, Pasir Mas lebih kurang 4.10 pagi pada 2 Sept 2018.

Pendakwaan kes dikendalikan Timbalan Pendakwa Raya negeri, Norazlinawati Mohd Arshad manakala tertuduh diwakili peguam Ahmad Nizam Mohamed.


Tak salahkan PKR kalau ada ahli jadi ejen Mossad, kata Hamzah

PKR tidak perlu disalahkan jika ada ahli mereka yang terlibat dalam kegiatan operasi Mossad di negara ini, kata Datuk Seri Hamzah Zainudin.

Menteri Dalam Negeri itu menjelaskan kalau agen perisikan itu merupakan seorang ahli PKR ia tidak bermakna parti itu bersalah kerana parti itu pun tidak membuat semakan terperinci latar belakang individu yang mendaftar menjadi ahlinya.

“Kalau dia jadi ahli PKR pun apa salahnya. Pada saya bukan salah parti sebab parti pun tidak tahu yang orang itu perangai macam mana.

“Apabila seseorang ahli itu mendaftar, kita hanya lihat kepada IC (MyKad) sahaja, bukan semak satu per satu secara terperinci latar belakang orang itum,” katanya dipetik laporan media hari ini.

Hamzah yang juga Setiausaha Agung Bersatu berkata tidak perlu mempolitikkan berhubung isu ejen Mossad tersebut tapi yang penting isu tersebut dimaklumkan kepada rakyat.

“Jadi pada PKR, tak payah takutlah, saya tak menyalahkan PKR tentang mereka yang jadi ejen ini. Tak perlu kita politikkan kerana yang penting ada rakyat Malaysia yang bekerjasama dengan Mossad.

“Itu yang harus kita sama-sama bertanggungjawab dan yang sepatutnya kita maklumkan kepada rakyat,” katanya lagi.

Menurutnya lagi, pihak polis tidak boleh mendedahkan sebarang risikan dan strategi yang diguna pakai dalam kes tersebut meskipun terdapat desakan daripada beberapa pemimpin parti politik untuk berbuat demikian.

Terdahulu, tular di media sosial dakwaanpasangan suami isteri yang ditahan selepas didakwa mempunyai hubungan dengan Mossad merupakan anggota PKR serta ada kaitan dengan parti.

Perkara itu bagaimanapun telah dinafikan Ketua Penerangan PKR, Fahmi Fadzil yang menyatakan dua individu itu bukan anggota mana-mana Cabang PKR dan tiada kaitan dengan parti.

Sebuah akhbar tempatan sebelum ini melaporkan, ejen perisikan Israel memasuki negara ini dalam usaha mengesan dan menculik dua lelaki Palestin dipercayai merupakan aset Briged Hamas al-Qassam.

Perkara tersebut terbongkar apabila dua rakyat Malaysia ditahan kerana dipercayai terbabit dalam kes penculikan warga Palestin akhir September lalu.

Dipercayai mereka yang berusia 30 tahun itu dilatih sebagai penyiasat persendirian di Perancis oleh ejen Mossad sekitar 2018, disyaki menjadi dalang kepada rangkaian perisikan Israel di negara ini.


Di Johor, Najib buktikan dirinya ‘pakar kencing’ rakyat walaupun sudah dihukum

Walaupun sudah dijatuh hukuman dan sedang berdepan puluhan pertuduhan jenayah di mahkamah, Datuk Seri Najib Razak bijak memanipulasi dan menipu rakyat dengan cerita ‘kencing’ yang secara terang-terangan cuba membodohkan rakyat.

Bekas Perdana Menteri (PM) itu ke hulu ke hilir berkempen di Johor dengan naratif baharunya kononnya hutang 1Malaysia Development Berhad (1MDB) tidak dibayar rakyat, seolah-olah semua jenayah dan salahguna rasuah dilakukannya itu tidak bersalah dan lebih malang lagi berbangga dengan rasuah dilakukannya.

Najib secara terang menipu dengan mengalihkan isu kononnya wang 1MDB tersebut bukan duit rakyat tetapi sebaliknya adalah Goldman Sachs, walhal faktanya duit rakyat digunakan untuk membayar hutang yang dicipta oleh Najib bersama-sama rakannya, Jho Low.

“Itu bukan duit rakyat, duit Goldman Sachs duit rakyat ke? Di mana yang boleh dikatakan duit rakyat? Goldman Sachs duit Goldman Sachs lah, mana (pula) duit rakyat. Mengarut lah!,” kata Najib dipetik semasa berkempen di Pagoh baru-baru ini.

Selain berkempen untuk memenangkan Barisan Nasional (BN), Najib nampaknya cuba menyucikan dirinya yang sudah didapati bersalah dalam kes dana SRC International Sdn Bhd di dua peringkat mahkamah, Mahkamah Tinggi dan Mahkamah Rayuan.

Hujah Najib untuk mengelirukan pengundi Johor adalah dengan mengatakan prinsipal hutang itu dibuat menggunakan dana Goldman Sachs, tetapi faktanya hutang tersebut adalah dijamin oleh kerajaan Malaysia yang sehingga hari ini terpaksa membayarnya.

Semasa di Dewan Rakyat baru-baru ini, Najib cuba ‘kencing’ Ahli Parlimen tetapi sebaliknya menerima tentangan dan kritikan yang kuat sehingga tidak memberi laluan kepada Ahli-ahli Parlimen lain untuk menyoalnya semasa sesi perbahasan.

Najib nampaknya cuba menggunakan taktik kencing di Johor kerana beranggapan pengundi mudah ditipu dengan cerita dongengnya yang penuh penipuan dan manipulasi.

Membalas hujah Najib, Pengerusi Perikatan Nasional (PN) Tan Sri Muhyiddin Yassin membidasnya sebagai seorang penipu dan bakal diambil tindakan di Dewan Rakyat ekoran kenyataannya yang mengelirukan dewan.

“Najib mengatakan bahawa walaupun ada isu 1MDB tapi rakyat tak bayar hutang yang ditanggung oleh 1MDB itu.

“Ia satu pembohongan, Speaker Dewan Rakyat telah pun meminta dia (Najib) memberikan penjelasan dalam sehari dua kalau dia tak beri penjelasan yang betul maka Parlimen akan mengambil tindakan dari sudut peraturan-peraturan yang ada di peringkat parlimen,” katanya semasa ceramah Pentas Anak Muda di Pagoh malam tadi.

Untuk rekod, Najib kini sedang dibicarakan atas empat pertuduhan menggunakan kedudukannya ketika itu untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Najib juga sedang dibicarakan bersama-sama bekas CEO 1MDB, Arul Kanda Kandasany, atas dakwaan menggunakan kedudukannya ketika itu untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan diambil terhadap beliau.


Tiada arahan sekatan, kata Fahmi berhubung akses portal MalaysiaNow

Tiada arahan dikeluarkan Kementerian Komunikasi dan Digital (KKD) dalam menyekat mana-mana portal berita di negara ini.

Menteri KKD, Fahmi Fadzil berkata mengetahui berhubung laporan portal MalaysiaNow yang tidak boleh diakses sepenuhnya oleh pengguna, bagaimanapun menjelaskan tiada arahan disekat kepada mana-mana portal setakat ini.

“Tiada sebarang arahan untuk menyekat mana-mana media atau portal berita,” kata Fahmi dipetik laporan Astro Awani.

Menurut laporan portal tersebut, siasatan pakar teknikal mereka bagaimanapun tidak menunjukkan apa-apa aktiviti luar biasa terhadap server portal tersebut.

“Kami juga mendapati tiada sebarang serangan ke atas laman sesawang kami,” lapor Malaysianow.

Berdasarkan pemantauan Astro Awani pada Selasa, wujud keadaan di mana pengguna dua rangkaian mudah alih utama di Malaysia tidak dapat mengakses laman web tersebut dan ada juga yang masih boleh mengakses portal tersebut.


Waktu operasi pejabat Imigresen keluar pasport diubah mulai 15 Ogos

Waktu operasi di pejabat pengeluar pasport Imigresen di Semenanjung Malaysia telah disemak berikutan penurunan jumlah permohonan pasport pada waktu malam.

Waktu operasi di semua pejabat negeri dan cawangan Imigresen adalah dari 8 pagi hingga 7 malam pada hari bekerja, berkuat kuasa 15 Ogos ini.

Bagi Perlis, Pahang, Terengganu dan Kedah, waktu operasi adalah dari jam 8 pagi hingga 5 petang.

Semua pejabatt ini akan dibuka pada Sabtu dari 8 pagi hingga 12.30 tengah hari kecuali di Perlis, Pahang, Terengganu dan Kedah.

Pejabat Imigresen yang terletak di Pusat Transformasi Bandar akan beroperasi dari jam 8 pagi hingga 9 malam pada hari bekerja kecuali di Perlis, Pahang, Terengganu dan Kedah, yang akan dibuka sehingga 5 petang.

Pada hujung minggu, pejabat di UTC akan dibuka sehingga jam 5 petang.

Ketua Pengarah Imigresen Datuk Seri Khairul Dzaimee Daud berkata jabatan itu telah melanjutkan waktu operasinya sejak April berikutan lonjakan permohonan pasport antarabangsa Malaysia.

Pejabat dengan jumlah permohonan yang tinggi, termasuk Putrajaya, Kuala Lumpur dan Selangor dibuka sehingga 10 malam.

“Kami sedang menyemak semula waktu operasi kerana jumlah permohonan pasport yang dibuat pada waktu malam menunjukkan trend menurun,” katanya dalam satu kenyataan.

Khairul Dzaimee mengingatkan mereka yang membuat permohonan dalam talian supaya memperbaharui pasport antarabangsa untuk mengambil dokumen perjalanan secepat mungkin.

Beliau berkata pada masa ini terdapat lebih 9,000 pasport yang telah dicetak yang tidak dikutip oleh pemohon.


Singapura benarkan jururawat Islam hospital awam pakai tudung

Perdana Menteri Singapura Lee Hsien Loong mengumumkan jururawat yang beragama Islam dalam sektor kesihatan awam akan dibenar memakai tudung ketika menyarung seragam, mulai November ini.

“Saya harap keputusan ini akan diterima semua pihak dengan semangat yang betul, dalam usaha memperkukuh iltizam bersama kita dalam masyarakat berbilang kaum dan agama di Singapura.

“Kami membuat penyesuaian dengan berhati-hati demi memastikan keharmonian kaum dan agama. Pendekatan seperti ini, telah membuahkan hasil sejak bertahun-tahun.

“Dan kita harus meraikan apa yang telah dicapai: negara yang benar-benar berbilang kaum, berbilang agama, dengan kita dapat menyaksikan banyak interaksi mesra dan akrab dipaparkan setiap hari,” kata Hsien Loong semalam

Memetik Bernama, beliau berkata pada 2014 terdapat perbincangan hangat mengenai isu tudung dan mesyuarat tertutup dengan pemimpin Islam juga telah diadakan.

“Kami berbincang dari hati ke hati. Mereka menjelaskan kepada saya mengapa pemakaian tudung penting dan mereka berharap kerajaan akan membenarkan.

“Saya beritahu mereka bahawa saya amat memahami, tetapi saya juga menjelaskan perspektif kerajaan dan alasan di sebalik dasar kami,” katanya.

Namun, disebabkan beberapa alasan yang kukuh, Lee berkata untuk Angkatan Bersenjata Singapura (SAF), Home Team dan perkhidmatan beruniform yang lain, kerajaan perlu mengekalkan status quo.

“Mereka menegakkan undang-undang Singapura. Mereka mesti selalu dilihat menjalankan tugas mereka tanpa rasa takut atau pilih kasih. Sebab itu mereka semua memakai seragam yang sama,” katanya.

Bagi jururawat di hospital, katanya:

“Di sini, percanggahan pendapat cuba diseimbangkan. Satu pihak adalah kemahuan rakyat manakala kerajaan di satu lagi sudut, memikirkan aspek kebangsaan dan perkara spesifik.

“Pesakit di hospital pula sering resah dan adakalanya tenat. Jadi penting mereka melihat semua jururawat dalam keadaan sama. Pada satu lagi aspek pula, jururawat juga perlu berasa selesa untuk menjaga semua pesakit, tidak kira agama atau kaum.

“Kami tidak mahu perbezaan ketara dalam isu pakaian seragam jururawat menjadikan perkara ini sukar ditangani,” katanya.

Perdana Menteri berkata, beliau sudah pun memberitahu pemimpin Islam pada 2014 bahawa dasar kerajaan dalam sektor penjagaan kesihatan tidak bermakna ia tidak boleh diubah.

“Kami memantau keadaan. Jika dan bila kita mahu mengubah pendirian, kami pasti akan terlebih dulu memastikan semua – Islam dan bukan Islam – faham serta dapat menerima perubahan itu. Kerana bertudung bukan saja isu membabitkan orang Islam. Ia isu negara.

“Dalam banyak keadaan juga wanita Islam yang bertudung kebanyakannya selesa bersosial dengan lelaki dan wanita bukan Islam. Terutamanya di hospital, sesetengah staf yang tidak berseragam, memakai tudung dan kami melihat hubungan mereka dengan pesakit serta rakan, begitu baik,” katanya.


Kira-kira 3.78 juta kenderaan belum perbaharui cukai jalan, lapor JPJ

Lebih 3.78 juta kenderaan di seluruh negara didapati belum memperbaharui Lesen Kenderaan Motor (LKM) hingga 16 November lalu, kata Timbalan Ketua Pengarah Jabatan Pengangkutan Jalan (JPJ), Aedy Fadly Ramli.

Sehubungan itu, beliau mengingatkan semua pemilik kenderaan supaya memperbaharui LKM selewat-lewatnya 31 Disember ini, manakala kaunter JPJ akan dibuka pada hujung minggu.

“Pengguna boleh datang ke mana-mana kaunter cawangan JPJ, senarai waktu boleh didapati menerusi laman sesawang rasmi JPJ,” katanya kepada pemberita selepas operasi bersepadu di Plaza Tol Sungai Besi tengah malam tadi.

Menurutnya, cukai jalan juga boleh diperbaharui secara dalam talian.

“Buat masa sekarang, kami beri peluang untuk mereka perbaharui LKM dan selepas 31 Disember tiada lagi arahan daripada kerajaan untuk menyambung moratorium dan sebagainya.

“JPJ memang menjangkakan berlaku serbuan pada saat-saat akhir kerana situasi itu adalah perkara biasa yang berlaku setiap kali tarikh akhir sudah semakin dekat.

“Serbuan luar jangka oleh orang awam itu nanti bukan sahaja akan berlaku di pejabat JPJ malah ia juga berlaku di pejabat pos,” katanya.

Pada September lalu, Menteri Pengangkutan, Datuk Seri Dr Wee Ka Siong, dilaporkan berkata tempoh moratorium lanjutan pembaharuan LKM dilanjutkan hingga 31 Disember ini dan pemilik LKM yang telah tamat tempoh sah perlu memastikan kenderaan masing-masing dilindungi insurans sah serta menunjukkan sijil perlindungan insurans bagi tujuan pemeriksaan.

Mengenai operasi bersepadu itu, Aedy Fadly berkata pihaknya memeriksa 3,210 kenderaan dan mengeluarkan 596 notis atas pelbagai kesalahan mengikut Seksyen 115 (1) Akta Pengangkutan Jalan 1987.

“Tujuan operasi bersepadu diadakan adalah untuk mendidik dan menasihati pengguna jalan raya supaya mematuhi peraturan dan undang-undang jalan raya serta peraturan di bawah bidang kuasa agensi penguat kuasa,” katanya.


[KEMAS KINI] 3,568 rakyat asing penyumbang peningkatan kes baharu

Jumlah pesakit Covid-19 yang disahkan sembuh dalam tempoh 24 jam sehingga 12 tengah hari tadi melonjak kepada 13,893 kes, tertinggi setakat ini, berbanding 12,704 kes sembuh yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan jumlah kumulatif kes sembuh kepada 976,626 kes berbanding jumlah keseluruhan jangkitan lebih 1.2 juta kes.

Pada masa sama beliau berkata dalam tempoh itu jumlah kematian akibat Covid-19 di seluruh negara turun kepada 164 kes, berbanding 257 pesakit meninggal dunia semalam.

Angka itu melonjakkan jumlah kumulatif kepada 10,019 kematian sejak pandemik Covid-19 menular di Malaysia pada awal Mac tahun lalu.

“Sehingga kini 1,078 pesakit dirawat di unit rawatan rapi dan 549 memerlukan alat bantuan pernafasan,” katanya.

Terdahulu Dr Noor Hisham memaklumkan sebanyak 20,596 kes baharu dilaporkan di seluruh negara hari ini. Jumlah ini turut membabitkan 3,568 rakyat asing.

Katanya, daripada jumlah kes harian hari ini, sebanyak 398 kes atau 1.9 peratus adalah daripada kategori 3, 4 dan 5, manakala 20,198 kes (98.1 peratus) lagi terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa Covid-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, hanya 4,660 kes atau 22.6 peratus daripada jumlah kes yang dilaporkan pada hari ini mempunyai sejarah imunisasi Covid-19,” katanya dalam kenyataan hari ini.

Mengenai kadar kebolehjangkitan beliau berkata, berdasarkan data terkini pada 4 Ogos 2021, nilai RT Malaysia adalah sebanyak 1.07.

Negeri yang mencatatkan nilai RT yang tertinggi adalah Kelantan (nilai RT 1.31) diikuti oleh Terengganu (nilai RT 1.26), dan Perak (nilai RT 1.22). Semua negeri mencatatkan RT melebihi 1.0 kecuali Negeri Sembilan, Perlis, dan Wilayah Persekutuan Labuan.

Beliau berkata dalam tempoh 24 jam itu juga 33 kluster baharu dikesan menjadikan 1,177 kluster masih aktif dan 2,652 lagi telah ditamatkan.

“Daripada jumlah itu, 18 adalah kluster tempat kerja, 12 kluster komuniti, dua kluster pusat tahanan masing-masing di Kedah dan Perak, serta satu kluster kumpulan berisiko tinggi di Melaka,” katanya.

Berdasarkan data dikeluarkan Kementerian Kesihatan (KKM) hari ini, tujuh daripada kluster tempat kerja dicatatkan di Selangor membabitkan 501 individu; Johor (empat kluster); Melaka (tiga); Kelantan (dua) dan masing-masing satu di Pulau Pinang serta Putrajaya.

Sementara itu, enam kluster komuniti direkodkan di Kelantan; Sarawak (empat); dan masing-masing satu di Kedah dan Negeri Sembilan.

Data 5 Ogos 2021


RON97 turun 10 sen, harga RON95 dan diesel kekal

Harga runcit RON 97 turun 10 sen, manakala harga diesel dan petrol RON 95 tidak berubah bagi tempoh 8 sehingga 14 Sept ini.

Kementerian Kewangan (MOF) dalam kenyataan hari ini berkata bagi melindungi pengguna daripada kenaikan harga minyak dunia, harga siling bagi RON95, dan diesel masing-masing kekal pada RM2.05 seliter dan RM2.15 seliter, walaupun harga pasaran sebenar produk itu meningkat melebihi harga siling semasa, lapor Bernama.

Sementara itu, harga runcit petrol RON97 berubah daripada RM4.30 ke RM4.20 seliter.

Menurut MOF harga baharu itu ditetapkan berdasarkan harga runcit mingguan produk petroleum menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


China digesa siar laporan perubatan tiga pekerja makmal Wuhan sakit

Dr Anthony Fauci, Ketua Penasihat Perubatan Presiden Amerika Syarikat (AS), Joe Biden, menggesa China mengeluarkan laporan perubatan pekerja makmal Wuhan yang jatuh sakit dan mempunyai simptom seakan Covid pada November 2019.

Tiga pekerja di Institut Virologi Wuhan, yang mengendalikan penyelidikan berkaitan virus corona, dilaporkan dirawat di hospital kerana mempunyai simptom berkenaan lebih tiga bulan sebelum China memaklumkan kepada Pertubuhan Kesihatan Sedunia (WHO) mengenai penularan wabak baharu.

Rekod perubatan mereka boleh menjadi bukti penting sama ada Sars-Cov-2 – virus yang menyebabkan Covid-19 – datang daripada kebocoran di makmal berbanding dari pasar makanan laut Wuhan.

Dr Fauci yang juga Pengarah Institut Alergi dan Penyakit Berjangkit AS memberitahu Financial Times bahawa China sepatutnya mengeluarkan rekod perubatan kakitangan terbabit bersama dengan enam pelombong yang jatuh sakit pada tahun 2012 setelah memasuki gua kelawar.

“Saya ingin melihat rekod perubatan tiga pekerja makmal itu yang dilaporkan jatuh sakit pada 2019. Adakah mereka benar-benar sakit dan jika betul, kenapa mereka jatuh sakit?

“Sama juga dengan pelombong yang jatuh sakit beberapa tahun lalu. Apakah yang dikatakan oleh laporan perubatan mereka? Adakah wujud virus dalam badan mereka? Apakah virus itu?

“Tidak dapat dibayangkan bahawa asal usul Sars-Cov-2 ada di gua itu dan mula tersebar secara semula jadi atau melalui makmal,” katanya.

Idea mengenai kebocoran virus itu di dalam makmal akhir-akhir ini dianggap sebagai teori pinggiran, walaupun didorong oleh tokoh kanan dalam pentadbiran Donald Trump sebelum ini.

Laporan awal WHO berkaitan asal usul Covid-19 menyatakan kebocoran dalam makmal adalah ‘sangat tidak mungkin’.

Siasatan yang dijalankan dengan campur tangan ketara China, kemudiannya telah dikritik hebat, termasuk oleh Ketua Pengarah WHO, Tedros Adhanom Ghebreyesus.

Laporan mengenai tiga pekerja Wuhan dimasukkan ke hospital menghidupkan semula teori kebocoran makmal. Bulan lalu, Biden mengarahkan komuniti perisikan AS untuk menggandakan tugas menjejak asal usul virus itu dan melaporkan kepadanya dalam tempoh 60 hari. – Agensi


Ringgit terus merudum, ditutup RM4.53 berbanding dolar AS

Ringgit merudum lagi pada penutupan urus niaga pada Khamis (15 September 2022), berbanding dolar Amerika Syarikat (AS), mencecah paras 4.53 yang juga terendah sejak krisis kewangan Asia, kata penganalisis.

Pada jam 6 petang, unit tempatan itu susut kepada 4.5340/5365 berbanding dolar AS daripada 4.5265/5285 pada akhir urus niaga Rabu.

Penganalisis berkata berikutan ketiadaan sebarang pemangkin baharu sebagai penarik ringgit, kalangan pelabur sebaliknya lebih menumpukan kepada dolar AS serta aset selamat lain.

“Selain itu, walaupun ringgit diniagakan rendah berbanding dolar AS, ekonomi Malaysia kekal kukuh dan tidak mengalami krisis sebagaimana ditegaskan oleh Menteri Kewangan Tengku Datuk Seri Zafrul Tengku Abdul Aziz baru-baru ini,” katanya menurut Bernama.

Sementara itu, Penganalisis Pasaran ActivTrades Alexander Londono berkata pengukuhan dolar AS itu didorong oleh jangkaan peningkatan inflasi secara berterusan.

Menurutnya, penyusutan Bursa Malaysia turut memberi tempias terhadap ringgit apabila indeks petunjuk utama FBM KLCI susut sebanyak 1.13 mata kepada 1,467.31 hari ini daripada 1,468.44 pada Rabu.

“Di peringkat luar, sekiranya angka jualan runcit AS lebih baik daripada dijangkakan, ini akan menyuntik kenaikan dolar AS dan akibatnya gandingan ringgit-AS akan terus susut,” katanya.

Dalam pada itu, ringgit diniagakan bercampur-campur berbanding kumpulan mata wang utama.

Ringgit mengukuh berbanding pound Britain pada paras 5.2214/2242 daripada 5.2331/2354 sebelum ini dan meningkat berbanding dolar Singapura pada 3.2238/2261 daripada 3.2252/2268, sebelumnya.

Bagaimanapun, ringgit susut berbanding euro kepada 4.5317/5342 daripada 4.5306/5326 semalam dan rendah berbanding yen kepada 3.1647/1666 daripada 3.1616/1635, pada Rabu.


AMK Johor bidas MUDA tak jaga ada mahu berkawan, kecewa poster hina PKR

Tindakan Parti Ikatan Demokratik Malaysia (Muda) sejak kebelakangan ini khususnya menjelang Pilihan Raya Negeri (PRN) Johor disifatkan tidak menjaga adab dalam berkawan, kata Angkatan Muda Keadilan (AMK) Johor.

Sayap pemuda PKR itu kecewa dengan kritikan dan langkah yang dilakukan oleh MUDA yang dipimpin Syed Saddiq Syed Abdul Rahman terhadap parti tersebut dan Pakatan Harapan (PH), kata seorang Exco AMK Johor, Omar Mokhtar A Manap.

“Namun begitu, ia tidak boleh kita ketepikan sebegitu rupa kerana kita ada satu agenda yang jauh lebih besar. Kita nak bantu rakyat Johor, nak buat reformasi dan nak mengetengahkan politik nilai. Ini yang perlu kita beri keutamaan.

“Betul, apa yang berlaku kepada MUDA itu terkesan. Tetapi saya melihat umpama ribut dalam cawan yang perlu kita uruskan dengan cara berkawan, bersahabat, berbincang dan berdiskusi,” katanya dipetik laporan media hari ini.

Omar Mokhtar terdahulu diwawancara dalam program Sinar Live bertajuk ‘Anak Muda Kingmaker PRN Johor?’.

Pada Rabu, tular di media sosial menerusi hantaran Muda Kedah tentang poster bertulis ‘Hentikan Korupsi’ membabitkan empat parti iaitu Barisan Nasional (BN), PH, PKR dan Perikatan Nasional (PN).

Sebelum itu, Syed Saddiq juga memohon maaf atas kekhilafan beliau merendahkan tugas dan tanggungjawab Ahli Dewan Undangan Negeri (ADUN) PKR di laman media sosialnya.

Turut menambah rasa luka dalam kalangan ahli PKR apabila PH melepaskan kerusi Puteri Wangsa kepada MUDA.

Dalam pada itu, Omar Mokhtar berpandangan adalah penting PH memainkan peranan dalam mencari keserasian dan kerjasama bersama Muda pada masa ini iaitu sebelum Pilihan Raya Umum ke-15 (PRU-15).

“Saya kira satu ruang yang agak baik untuk kita teroka sekarang sebelum bergelut pada PRU-15 nanti.


Pertembungan Bersatu-UMNO akan berlaku pada PRU15: Muhyiddin

Tidak ada cara lain lagi bagi mengelak pertembungan Bersatu dan UMNO pada Pilihan Raya Umum Ke-15 (PRU15), kata Presiden Bersatu, Tan Sri Muhyiddin Yassin hari ini.

Ini kerana katanya, UMNO telah membuat keputusan untuk tidak mahu bersama Bersatu lagi sebagai parti gabungan Perikatan Nasional (PN) bagi menghadapi PRU15.

Sehubungan itu katanya, Bersatu sudah bersedia dengan strategi dan cara tersendiri untuk mendekati rakyat berdasarkan pengalaman yang dimiliki sebelum ini.

“Presiden UMNO Datuk Seri Ahmad Zahid Hamidi dan Perhimpunan Agung UMNO sudah buat keputusan bahawa mereka tidak akan bekerjasama dengan Bersatu.

“Secara asasnya mereka akan berlawan dengan kita pada PRU15.

“Bersatu sudah ada pendirian, kalau UMNO tidak mengubah keputusan itu… kalau kita terpaksa bertembung dalam PRU15, kita tiada cara lain untuk mengelakkannya. Itulah realiti politik,” katanya pada sidang media selepas mengadakan mesyuarat bersama barisan pemimpin Bersatu di Kota Kinabalu, hari ini.

Mengenai pembahagian kerusi dalam kalangan rakan gabungan PN di Sabah bagi berdepan PRU15, bekas Perdana Menteri itu yang juga Pengerusi PN menyerahkan kepada perbincangan antara parti-parti dalam Gabungan Rakyat Sabah (GRS).

“Adalah elok mandat diberikan kepada Datuk Seri Hajiji Noor selaku Ketua Menteri Sabah dan rakan-rakan untuk berbincang.

“Bagi saya Sabah ini ada sedikit kelainan dengan Semenanjung dan perkara itu akan menjadi indikator supaya akan ada satu keputusan baik untuk semua,” katanya.

Semalam, Zahid, sekali lagi mengumumkan bahawa UMNO akan mempertahankan semua kerusi Parlimen dan Dewan Undangan Negeri (DUN) yang dimenangi parti itu pada PRU14 lalu.

Dalam perkongsian di Facebooknya, Ahli Parlimen Bagan Datuk itu berkata, keputusan itu seperti yang diputuskan secara sebulat suara dalam mesyuarat Majlis Tertinggi (MT) UMNO tahun lalu.


Pemilihan UMNO Disember: Zahid

UMNO akan mengadakan pemilihan parti pada akhir tahun ini atau tepatnya 29 Disember 2022, kata Presiden parti Datuk Seri Ahmad Zahid Hamidi.

Bagaimanapun, katanya 186 daripada 190 bahagian UMNO yang telah bermesyuarat bersetuju agar pemilihan parti diadakan selepas Pilihan Raya Umum Ke-15 (PRU-15).

Dalam Ucapan Dasar Presiden pada Perhimpunan Agung UMNO (PAU) 2021 pagi ini Zahid juga berkata sudah menjadi kelaziman sebelum ini bahawa pemilihan parti diadakan selepas PRU.

“Bertahun-tahun ia diamalkan. Adakah wajar kita mengubah tradisi ini? Janganlah kita memakai kasut sebelum menyarung stokin!

“Kita hormati saranan sebilangan kecil yang mahukan pemilihan diadakan sebelum PRU. Ini sekadar cadangan yang melambangkan wujudnya demokrasi dalam parti. Kita percaya mereka tiada sebarang motif.

“Kita sudah tetapkan mengikut persetujuan Pendaftar Pertubuhan bahawa pemilihan parti diadakan pada akhir tahun ini, atau secara tepatnya sebelum 29 Disember 2022.

“Siapa pun boleh bertanding, termasuklah jawatan presiden, timbalan presiden, naib presiden dan seterusnya. Bukan saya tidak tahu, sekarang pun sudah ada berpasang-pasangan, ada cai, harap-harapnya pasangan-pasangan tu kekal,” katanya.

Zahid yang juga Pengerusi Barisan Nasional (BN) mengingatkan pihak yang cuba merobek dan melumpuhkan parti supaya tidak banyak menguji beliau.

“Saya mungkin dilihat banyak berdiam diri dan bertolak ansur, namun itu tidak bererti saya leka. Janganlah uji saya banyak-banyak. Usahlah asak saya sampai ke dinding. Saya tidak maksum. Saya tidak sempurna.

“Setiap perbuatan kita perlu ada hadnya! Saya tidak ambil kisah dengan serangan orang luar… alah bisa tegal biasa. Tetapi saya kecewa dengan mereka yang menjadi api dalam sekam, gunting dalam lipatan, mengkhianati parti dari dalam.

“Sedarlah! Budaya kita tidak mencerca kawan, biar kita dinista dari segenap arah. Namun kita perlu sentiasa waspada. We have to draw the line dalam persahabatan. Ada kawan yang bersama kita sehingga akhir hayat.

“Malah, ada kawan yang meninggalkan kita sewaktu kita susah, dan ada pula yang berkawan dengan kita secara bersyarat. Jadi, pilihlah kawan yang benar-benar ikhlas dan jujur. Pilihlah kawan dunia akhirat. Pilihlah kawan-kawan yang taat dan setia kepada parti. Dalam lawan ada kawan, dalam kawan ada lawan,” katanya.


Polis tolak 114,474 permohonan rentas negeri

Polis menolak kira-kira 114,474 permohonan rentas negeri sejak 1 Jun lalu kerana tidak mematuhi syarat yang ditetapkan, kata Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Zainal Abidin Kasim.

Katanya, antara sebab permohonan ditolak adalah kerana gagal menunjukkan dokumen perubatan berkaitan dan bukan pasangan jarak jauh.

Pada masa sama beliau berkata ada juga yang dikesan menyalahgunakan kebenaran yang diberikan.

“Selain itu, sebanyak 4,670 kompaun dikeluarkan atas kesalahan tidak patuh arahan Perintah Kawalan Pergerakan sejak 1 Jun lepas,” katanya memetik laporan Bernama hari ini.

Sebelum ini, kerajaan mengumumkan kelonggaran bagi penerima vaksinasi lengkap antaranya kebenaran merentas negeri bagi pasangan suami isteri jarak jauh dan ibu bapa untuk berjumpa anak-anak di bawah umur 18 tahun, berkuat kuasa 10 Ogos.

Kerajaan kemudian turut membenarkan 11 jenis aktiviti ekonomi dalam sektor perdagangan dan pengedaran kembali beroperasi dalam Fasa Satu Pelan Pemulihan Negara (PPN), berkuat kuasa 16 Ogos.

Kemudahan tambahan bagi sektor sosial dan ekonomi di negeri Fasa Satu PPN dan seterusnya, termasuk aktiviti boleh makan di premis atau ‘dine-in’ bagi individu yang sudah mendapat dos lengkap, turut diberikan mulai 20 Ogos.

Zainal Abidin berkata masyarakat perlu sentiasa mematuhi prosedur operasi standard (SOP) yang ditetapkan kerajaan bagi menghindari diri daripada terkena jangkitan wabak Covid-19.

“(Kawalan) kendiri (itu) penting. Begitu juga (mereka yang terlibat) dengan sektor ekonomi, mesti mematuhi SOP (setelah diberi kebenaran untuk membuka semula operasi). Pasukan pematuhan SOP (Polis Diraja Malaysia) akan melakukan pemantauan,” katanya.